Pengundi boleh pecat wakil rakyat tak berfungsi pada masa depan: Wan Junaidi

Sekiranya seseorang wakil rakyat tidak berfungsi atau bermasalah di kawasan masing-masing, pengundi mungkin boleh memecat wakil yang mereka pilih tersebut pada masa depan nanti.

Undang-undang bagi memberi hak kepada pengundi untuk memecat wakil rakyat sedang dirangka dan dipertimbangkan kerajaan untuk memperluaskan kuasa pengundi, kata Datuk Seri Wan Junaidi Tuanku Jaafar.

Menurut Menteri di Jabatan Perdana Menteri (Parlimen dan Undang-undang), rakyat boleh menghantar petisyen kepada kerajaan untuk memilih wakil rakyat baharu menerusi pilihan raya.

Perkara tersebut bukan luar biasa kerana sudah dikuatkuasakan di beberapa negara seperti di United Kingdom dan New Zealand.

Menurut beliau, tindakan ahli parlimen yang dipilih jelas melanggar Perlembagaan sekali gus mengkhianati mandat rakyat.

Oleh itu, kata beliau, dalam isu tersebut, kos untuk mengadakan semula pilihan raya di kawasan terlibat bukanlah isu utama sebaliknya apa yang lebih penting adalah mempertahankan demokrasi negara.

“Apa yang mereka buat seperti lompat parti bercanggah dengan Perlembagaan dan apabila mereka hilang keahlian parti, maka pilihan raya perlu diadakan.

“Ada yang tanya macam mana dengan kos pilihan raya nanti? Demokrasi ini tidak boleh dinilai dengan harga, pilihan raya tetap perlu dibuat. Sebab itulah, rakyat kena pilih betul-betul, perlu nilai betul- betul,” kata beliau dipetik laporan Utusan Malaysia hari ini.

Bagaimanapun, Wan Junaidi berkata, keputusan untuk melaksanakan pilihan raya semula belum dimuktamadkan setakat ini.

“Kita memang ada berbincang, taklimat juga diadakan bersama ahli-ahli parlimen mengenai perkara itu untuk memberi kebenaran kepada rakyat di kawasan masing-masing untuk menilai ahli parlimen masing-masing.

“Sekiranya ahli parlimen bermasalah, ahli parlimen tak buat kerja, mereka boleh kemuka petisyen untuk pilihan raya semula.

“Tetapi kita belum buat lagi… jika ada keperluan dan desakan ramai, maka kita akan buat. Cuma pilihan raya semula ini perlu ada aktanya sendiri, ia tidak melalui pindaan Perlembagaan mahupun Akta Suruhanjaya Pilihan Raya 1957 tetapi sebagai Akta Parlimen,” katanya lagi.

Terdahulu, pindaan Perlembagaan mengenai peruntukan larangan ahli parlimen lompat parti diluluskan Dewan Rakyat dengan undi majoriti dua pertiga ahli Dewan, dengan seramai 209 ahli Parlimen bersetuju dan 11 ahli Parlimen tidak hadir menerusi undi belah bahagian.


Sinovac + penggalak jenama lain tingkat ketahanan ke tahap tertinggi

Kajian dilakukan penyelidik Brazil dan Universiti Oxford England mencadangkan individu yang menerima dua dos vaksin Covid-19 jenama Sinovac buatan China perlu mendapatkan suntikan berbeza bagi meningkatkan perlindungan terhadap Omicron.

Penyelidikan yang diterbitkan dalam The Lancet – jurnal perubatan yang hanya menyiarkan kertas kerja kajian berkualiti – pada Jumaat (21 Januari 2022), menguji kombinasi dos penggalak terhadap 1,240 individu dari Brazil berumur 18 tahun ke atas yang telah diimunisasi dengan suntikan Sinovac, salah satu vaksin yang paling banyak digunakan di seluruh dunia, enam bulan sebelumnya.

Sementara individu yang menerima dos penggalak juga jenama Sinovac mengalami peningkatan antibodi 28 hari kemudian, tahap peningkatan didapati jauh lebih tinggi terhadap mereka yang mengambil dos penggalak Pfizer, AstraZeneca, atau Johnson & Johnson.

Pendekatan ‘campur dan padan’ dos penggalak mendorong perlindungan antibodi yang lebih kuat terhadap kedua-dua varian Delta dan Omicron, berbanding dengan dos ketiga vaksin Sinovac, yang dikenali sebagai CoronaVac, menurut kajian itu.

Hasil kajian itu juga adalah selaras dengan penemuan daripada kajian-kajian lain yang menyokong apa yang dikenali sebagai ‘jadual peningkatan heterolog’.

Bukti bahawa penggalak Sinovac meningkatkan tahap antibodi adalah berita baik untuk syarikat pengeluarnya, dan China serta negara membangun lain yang menjadikan vaksin itu sebagai pilihan utama.

Akhir tahun lalu, firma biofarmaseutikal Sinovac Biotech Ltd memaklumkan bersiap sedia berdepan kemerosotan pendapatan setelah beberapa kajian menimbulkan keraguan berhubung keberkesanan vaksinnya terhadap Omicron, walaupun selepas suntikan dos penggalak.

Namun, kombinasi lain adalah lebih baik. Data menunjukkan “tindak balas luar biasa terhadap dos ketiga vaksin Covid-19 dalam jadual vaksin heterolog,” kata Pengarah Oxford Vaccine Group di Brazil, Profesor Sue Ann Costa Clemens.

“Data ini juga akan membimbing negara berpendapatan rendah dan sederhana lain dalam menyediakan program penggalak yang paling optimum dan berpatutan,” tambahnya.

Dos penggalak Pfizer meningkatkan antibodi 152 kali ganda, peningkatan terbesar dalam semua hasji kajian, manakala peningkatan daripada dos CoronaVac ketiga adalah dua belas kali ganda.

Sinovac dan Sinopharm, penyedia suntikan Covid-19 utama lain di China, kedua-duanya bergantung kepada teknologi vaksin yang lebih tradisional dan tidak diaktifkan, manakala Pfizer menggunakan teknologi RNA messenger yang lebih baharu dalam inokulasi.

Kapasiti peneutralan terhadap Omicron dikesan dalam hampir semua individu yang mencampurkan CoronaVac dengan vaksin lain.

Sebaliknya, penyelidik berkata hanya kira-kira satu pertiga daripada mereka yang dirangsang dengan suntikan Sinovac mempunyai tahap peneutralan yang boleh dikesan terhadap varian terkini. – Agensi


280 maut gempa di Afghanistan, ratusan cedera

Gempa bumi kuat 6.1 Magnitud menggegarkan Afghanistan malam dan awal pagi tadi membunuh sekurang-kurangnya 280 orang dan menyebabkan ratusan lagi penduduk cedera, menurut agensi berita negara itu.

Gambar yang dikongsi di media sosial menunjukkan orang ramai di atas pengusung, runtuhan dan rumah yang musnah di wilayah Paktika di timur Afghanistan.

Laporan agensi berita Bakhtar berkata angka kematian mungkin meningkat, sambil menambah lebih lebih 600 orang cedera.

Gempa itu berlaku kira-kira 44 kilometer dari bandar tenggara Khost.

“Malangnya, malam tadi berlaku gempa bumi yang teruk di empat daerah wilayah Paktika, yang membunuh dan mencederakan ratusan rakyat Afghanistan dan memusnahkan berpuluh-puluh rumah,” kata jurucakap kerajaan Bilal Karimi.

“Kami menggesa semua agensi bantuan menghantar pasukan ke kawasan itu dengan segera bagi mengelakkan malapetaka selanjutnya.”

Gegaran dirasai sejauh lebih 500 kilometer di Afghanistan, Pakistan dan India, menurut Pusat Seismologi Mediterranean Eropah, yang dipetik oleh Reuters.

Pusat itu berkata saksi telah melaporkan merasakan gempa di ibu negara Afghanistan, Kabul, serta ibu negara Pakistan, Islamabad.

Bagaimanapun, tidak ada laporan segera mengenai korban jiwa, dan kerosakan di sana, menurut BBC Urdu.

Gempa bumi – yang melanda pada waktu tengah malam dan awal pagi ketika orang ramai tidur – berukuran 6.1 Magnitud pada kedalaman kira-kira 51 kilometer, menurut Kajian Geologi Amerika Syarikat.

Gempa bumi boleh menyebabkan kerosakan yang ketara di Afghanistan, terutamanya di banyak kawasan luar bandar, di mana banyak tempat tinggal tidak begitu stabil atau tidak dibina dengan baik.

Afghanistan juga terdedah kepada gempa bumi, kerana ia terletak di kawasan aktif secara seismik, di atas beberapa garisan sesar termasuk sesar Chaman, sesar Hari Rud, sesar Badakhshan Tengah dan sesar Darvaz.

Dalam tempoh 10 tahun yang lalu, lebih 7,000 orang terbunuh dalam gempa bumi di negara itu, lapor Pejabat Penyelarasan Hal Ehwal Kemanusiaan PBB. Terdapat purata 560 kematian setahun akibat gempa bumi. – Agensi


Ringgit dibuka tinggi pada awal dagangan

Ringgit dibuka tinggi berbanding dolar Amerika Syarikat (AS) pada Jumaat, susulan perkembangan positif di Shanghai menjelang pembukaan semula ekonominya, kata penganalisis.

Pada 9 pagi, mata wang tempatan naik kepada 4.3920/3945 berbanding dolar AS daripada 4.3950/3990 ketika ditutup pada Khamis, menurut laporan Bernama.

Rakan Kongsi Pengurusan SPI Asset Management, Stephen Innes berkata pertukaran mata wang asing Asia akan mengambil petunjuk daripada yuan memandangkan ia akan menjadi isyarat pemulihan ekonomi.

“Itu akan menjadi petanda paling jelas bahawa ekonomi dalam pesisir China sedang bertambah baik atau pembuat dasar sedang merancang untuk menyesuaikan dasar sifar Covid-19 mereka agar lebih liberal,” katanya kepada Bernama.

Shanghai akan menarik balik perintah sekatan pergerakan Covid-19 pada 1 Jun.

Sementara itu, Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata ketidaktentuan ekonomi berikutan gangguan bekalan boleh mengancam kadar pemulihan ekonomi.

“Justeru, dolar-ringgit akan terus menunjukkan dagangan dalam julat kecil hari ini,” katanya.

Ringgit didagangkan kebanyakannya rendah berbanding kumpulan mata wang utama.

Unit tempatan susut berbanding dolar Singapura kepada 3.1988/2011 daripada 3.1987/2018 ketika ditutup pada Khamis dan rendah berbanding pound British kepada 5.5436/5467 daripad 5.5377/5427.

Ringgit juga turun berbanding euro kepada 4.7170/7197 daripada 4.7079/7122 semalam bagaimanapun, meningkat berbanding yen Jepun kepada 3.4577/4600 daripad 3.4677/4712.


Najib, Sungai Buloh jadi trend di Twitter selepas permohonan ditolak

Tidak lama selepas Mahkamah Persekutuan hari ini menolak permohonan Datuk Seri Najib Razak untuk mengemukakan bukti baharu dan menangguhkan rayuan akhir sabitan hukuman kes SRC International Sdn Bhd, bekas perdana menteri itu mula menjadi trend di Twitter.

Lebih 20,000 tweet telah dihantar hari ini dengan kata kunci “Najib” dan “Sungai Buloh” mendahului senarai trend di Twitter sehingga jam 8 malam, menurut laporan NST.

Awal hari ini, panel lima hakim mahkamah tertinggi yang dipengerusikan oleh Ketua Hakim Negara Tun Tengku Maimun Tuan Mat menolak permohonan Najib untuk mengemukakan bukti tambahan yang dikaitkan dengan kes rasuah SRC International bernilai RM42 juta.

Panel hakim juga sebulat suara menolak permohonan Najib untuk meminta penangguhan perbicaraan rayuan utama dan akhir kes SRC International selama beberapa bulan.

Tengku Maimun memutuskan bahawa pihak berkenaan mengetahui tarikh perbicaraan yang ditetapkan dari 15 hingga 26 Ogos dan sepatutnya mengambil segala usaha untuk bersiap sedia.

Tidak lama selepas berita itu tersebar, rakyat Malaysia mula menyiarkan gurauan dan jenaka di Twitter, dengan kebanyakan mereka “menjemput” Najib ke penjara Sungai Buloh.

Selepas membaca berita Mahkamah Persekutuan menolak permintaan Najib, pengguna Twitter @jasonyew menyiarkan gambar Najib menuding jari ke pintu masuk Penjara Sungai Buloh dengan kapsyen “Selamat Datang ke Sg Buloh”.

Seorang lagi pengguna @_PoorScouserTom berkata: “Keadilan adalah jalan yang panjang… Sg Buloh adalah jalannya”.

Sementara itu @maunique67, sebaliknya, memberi jaminan kepada Najib bahawa dia tidak perlu risau jika mendapati dirinya di penjara kerana dia akan dijaga dengan baik kerana tidak akan ada kekurangan makanan dan air di sana.

Menjawab kenyataan Najib bahawa dia kecewa dengan keputusan Mahkamah Persekutuan hari ini, pengguna Twitter @TokeLangsat berkata orang ramai tidak kecewa sama sekali.

“Malah, kami gembira! Lebih cepat dia dihantar ke Sungai Buloh, lebih bahagia Malaysia sebagai sebuah negara,” tulis @TokeLangsat.

Pengguna Twitter @mfarqhan percaya penjara Sungai Buloh akan menjadi tempat ikonik sekiranya Najib menjadi penghuni terbarunya.

Pengguna @rahah_ghazali, dalam tweetnya, mendoakan perjalanan Najib ke penjara Sungai Buloh berjalan lancar.

“Mari kita sama-sama berdoa kepada Allah agar diizinkan perjalanan yang selamat dan mudah untuk Najib ke Sungai Buloh… penjara.”

Ahli Parlimen Bayan Baru Sim Tze Tzin turut menyertai dan memberitahu Najib supaya menghentikan taktiknya untuk menangguhkan prosiding mahkamah.

“Hentikan semua taktik kelewatan yang sia-sia ini. Kereta api ke Sg Buloh semakin menghampiri destinasinya. Keadilan yang ditangguhkan adalah keadilan yang dinafikan.”

Pengguna Twitter @AnonIsAmuse secara berseloroh berkata, penduduk di Sungai Buloh telah menunggu ketibaan Najib.

“Hotel Sungai Buloh sedang menunggu anda untuk mendaftar masuk. Dikatakan anda akan sampai pada pukul 3 petang, tetapi sekarang pukul 3 pagi, dan anda masih belum sampai.”

Pengguna Twitter @khasyafulhadi_ berharap Najib akan dihantar ke penjara, berkata ia adalah hadiah Merdeka terbaik untuk rakyat Malaysia.

“Najib pergi ke Sungai Buloh (penjara akan menjadi) saat terbaik untuk rakyat Malaysia. Semoga doa semua rakyat Malaysia untuk dia (Najib didapati bersalah) akan diterima (Allah). Ini (akan menjadi) hadiah Merdeka yang terbaik. untuk Malaysia tahun ini.”


Tambah baik teknologi RFID: Pakar

Pelaksanaan teknologi Identifikasi Frekuensi Radio (RFID) bagi pembayaran tol di Lebuhraya Utara-Selatan yang bermula pada 15 Januari lalu mengharu-birukan pengguna apabila mereka terperangkap dalam kesesakan teruk di plaza tol yang berkenaan.

Semuanya gara-gara RFID tidak lancar seperti yang diharapkan, ditambah tindakan operator lebuh raya PLUS Malaysia Berhad menukar sebahagian besar lorong SmartTAG kepada RFID sedangkan majoriti pengguna masih kekal dengan peranti itu, lapor Bernama.

Susulan itu, pengguna mula mempertikaikan rasional PLUS menggunakan teknologi data digital RFID yang dianggap menyusahkan kerana kebanyakan pengguna “tersangkut” disebabkan pelekat RFID mereka tidak boleh dikesan oleh pengimbas.

Hal itu bertentangan dengan matlamat RFID yang bertujuan mengurangkan kesesakan dan mempercepat transaksi bayaran selain tiada kos penyenggaraan dan caj tambahan untuk tambah nilai kad prabayar tol.

Cabaran yang timbul pada hari pertama pelaksanaan RFID itu juga dilihat dapat menjejaskan usaha PLUS memansuhkan kutipan tol berpalang melalui Touch ‘n Go dan SmartTAG secara berperingkat yang disasarkan menjelang 2023.

Pengguna juga membangkitkan beberapa isu lain termasuk kos pemasangan pelekat RFID yang mahal, kualiti pelekat yang didakwa mereka mudah rosak selain kegagalan sistem pengesanan pelekat.

Perkara itu diakui oleh beberapa pakar kejuruteraan yang menyatakan rakyat sebenarnya bersedia menerima teknologi baharu asalkan teknologi yang diperkenalkan tersebut adalah yang terbaik dan memang memberi manfaat kepada mereka.

Kalau begitu banyak kelemahan dalam teknologi yang diperkenalkan serta tidak terlalu berbeza dengan sistem sebelum ini, sudah pasti pengguna akan mempertikaikan rasional menggantikan teknologi semasa dengan RFID, kata pensyarah kanan di Fakulti Kejuruteraan dan Alam Bina, Universiti Kebangsaan Malaysia Prof Madya Dr Sawal Hamid Md Ali.

Ditanya mengenai langkah yang boleh diambil oleh PLUS bagi menambah baik sistem kutipan tol di lebuh raya kendaliannya, beliau berkata sistem yang lebih praktikal adalah tol tanpa palang.

“Sistem tol berpalang menyebabkan kenderaan masih perlu memperlahan ketika melalui pondok tol. Selain itu, apabila sistem tidak dapat mengesan tag atau pincang tugas, palang tidak dapat dinaikkan, sama sahaja dengan yang kerap dialami pengguna SmartTAG,” katanya.

“Jika masalah SmartTAG yang pada masa ini digunakan oleh kira-kira lima juta orang turut dihadapi oleh pengguna RFID, akan timbul persoalan apa perlunya bertukar kepada RFID,” kata beliau lagi.

Menurut Dr Sawal Hamid, Singapura merupakan negara pertama di dunia menggunakan sistem tol tanpa palang apabila memperkenalkan Electronic Road Pricing (ERP) pada 1998 yang terbukti berkesan dalam mengurangkan kesesakan trafik.

“Sistem ERP memerlukan peranti yang beroperasi dengan kuasa bateri, sama seperti SmartTAG serta mempunyai kad, sepertimana kad ‘Touch ‘n Go’ yang mana kad ini boleh merekodkan baki duit dalam peranti tersebut,” jelasnya.

Mengulas lanjut, beliau turut menyarankan operator melaksanakan RFID secara berperingkat bagi membolehkan pengguna lebuh raya membiasakan diri secara beransur-ansur dengan perubahan tersebut sambil pada masa sistem RFID ditambah baik.

“Lorong SmartTAG perlu dikekalkan, bukan semua tukar kepada RFID… dengan cara ini pengguna ada pilihan untuk guna Touch ‘n Go, SmartTAG atau RFID.

“… apabila penggunaan sistem RFID sudah ditambah baik, maka barulah boleh dipertimbang untuk menukar lorong SmartTAG kepada lorong RFID,’’ sarannya.

Selain itu, beliau turut menyarankan integrasi e-dompet dan Touch ’n Go bagi membolehkan pengguna menukar lorong tol dengan mudah, sama ada RFID, SmartTAG atau Touch ‘n Go.

“Sekiranya tol berpalang masih digunakan, palang perlu dinaikkan walaupun baki duit dalam e-dompet tidak mencukupi dan baki bayaran tol boleh diambil balik secara automatik semasa pengguna membuat tambah nilai kad.

“Perkara-perkara ini perlu ditambah baik bagi memastikan penggunaan sistem RFID ini mempunyai manfaat dan dapat mengatasi masalah kesesakan serta menjamin kelancaran perjalanan kenderaan,’’ katanya.

Sementara itu, pensyarah kanan di Jabatan Pengurusan dan Pengajian Pengguna, Fakulti Ekologi Manusia, Universiti Putra Malaysia Dr Irwan Syah Md Yusoff berpendapat kos pelekat atau tag RFID yang agak tinggi hingga menjadi perdebatan ramai perlu diberi perhatian serius.

Pelekat RFID yang berharga RM35 bersifat “tampal dan lekat”, sekali gus mudah terdedah kepada kerosakan.

“Konsep ‘tampal dan lekat’ memerlukan pengguna kenderaan menampal pelekat RFID pada bahagian lampu hadapan kenderaan yang boleh mendorong kecurian atau pihak tertentu merosakkan pelekat RFID (vandalisme),” katanya.

Isu harga pelekat itu turut menjadi dipertikaikan Pengerusi Persatuan Pengguna Islam Malaysia (PPIM) Datuk Nadzim Johan yang menyifatkan pelekat RFID tersebut seharusnya dijual pada harga yang lebih munasabah iaitu antara RM1 atau RM2 sahaja.

Pengerusi Majlis Tindakan Ekonomi Melayu (MTEM) Abdul Halim Husin pula menyarankan pihak berkaitan termasuk PLUS supaya menanggung sepenuhnya kos pengguna SmartTAG yang mahu beralih kepada RFID.

Sementara itu, Irwan Syah yang merupakan pakar ergonomik, keselamatan dan kesihatan pengguna serta kelestarian reka bentuk produk, turut khuatir keterdedahan kepada panas terik yang berpanjangan boleh menjejaskan keberkesanan pelekat RFID.

“Situasi seperti inilah yang boleh menyebabkan kenderaan yang melalui lorong RFID terpaksa berhenti mengejut (kerana palang tidak naik) dan menjadi penyumbang kepada kesesakan trafik yang semakin parah ketika waktu puncak dan seterusnya akan mengganggu aspek psikologi pemandu itu sendiri,’’ katanya.

Walaupun pada asasnya teknologi RFID yang diperkenalkan kerajaan itu adalah seiring dengan perubahan menuju ke arah negara maju berteknologi tinggi, teknologi tersebut mestilah selamat dan relevan untuk digunakan pengguna lebuh raya, katanya.

Antaranya, pelekat RFID perlu ditambah baik dengan mengaplikasikan kaedah mudah alih bagi membendung kehilangan pelekat sama ada akibat dicuri atau tertanggal.

“Konsep ini juga membenarkan pengguna kenderaan persendirian meletakkan pelekat RFID pada kedudukan yang mudah dikesan oleh pengimbas, sekali gus melancarkan aliran trafik,” katanya.

Susulan rungutan yang diterima, kerajaan pada 19 Jan lepas memutuskan supaya pengguna lebuh raya diberi pilihan sama ada mahu menggunakan RFID, Touch ’n Go atau SmartTAG.

Berikutan itu, PLUS mengaktifkan semula lorong SmartTAG yang sebelum ini ditutup di 19 lorong di 16 buah plaza tol, bagi melancarkan aliran trafik bersempena perayaan Tahun Baharu Cina yang akan disambut seminggu lagi.


Mat Sabu tak umum harga baharu telur ayam, tapi umum akan import telur

Telur ayam akan diimport masuk ke dalam negara bagi menangani isu bekalan terputus dengan kadar segera, umum Mohamad Sabu.

Namun pengumuman Menteri Pertanian dan Keterjaminan Makanan itu dilihat tidak selari dengan mesyuarat Kabinet pertama yang pada mulanya menjanjikan akan mengumumkan harga baharu telur ayam yang lebih rendah selepas berlaku kenaikkan harga yang mendadak.

“Keperluan membawa masuk telur ayam dari sumber luar juga akan dikaji semula setelah bekalan telur ayam kembali stabil.

“Saya juga telah meminta ketua setiausaha kementerian untuk melihat impak mengimport dari sumber luar kepada industri telur ayam tempatan sedia ada dan Agrobank untuk mengemukakan cadangan bagi membantu pembekal serta pengusaha kecil supaya mereka kekal berdaya saing dalam industri ini,” katanya dalam satu kenyataan hari ini.

Mohamad berkata inisiatif membawa masuk telur ayam dari sumber luar itu bukan untuk menekan pengusaha industri tempatan sebaliknya bagi memastikan bekalan dalam negara tidak terputus dan kebajikan rakyat terjaga.

Perdana Menteri, Datuk Seri Anwar Ibrahim dalam sidang akhbar selepas mesyuarat pertama kabinet memaklumkan pihaknya sudah berbincang dan Mohamad akan mengumumkan harga telur ayam yang lebih rendah pada Selasa.

Bagaimanapun, dalam kenyataan yang dikeluarkan, Mohamad tidak ada menyebut mengenai harga telur ayam yang dijanjikan lebih rendah itu.

Dalam pada itu, Mohamad menambah, kementeriannya juga sentiasa berusaha dengan pelbagai pendekatan bagi menjamin bekalan telur ayam negara kembali stabil dengan harga yang kompetitif.

“Kementerian yakin isu kekurangan bekalan telur ayam dapat diselesaikan dalam masa terdekat dengan kerjasama pelbagai pihak,” ujarnya.

Ahli Parlimen Kota Raja itu juga memberi jaminan bahawa telur ayam yang diterima dari sumber luar itu selamat daripada penyakit dan menepati piawaian yang ditetapkan.

“Segala protokol dan tatacara yang ditetapkan kerajaan perlu dipatuhi tanpa kompromi,” tegasnya.


Kematian sebenar semalam hanya 107 pesakit

Kementerian Kesihatan Malaysia (KKM) hari ini melaporkan 422 kematian direkodkan dalam tempoh 24 jam semalam, dengan 92 daripadanya adalah kes meninggal dunia sebelum bantuan perubatan dapat diberikan (BID).

Bagaimanapun, kematian sebenar dalam tempoh itu hanya membabitkan 107 pesakit, manakala 315 lagi adalah kes tertunggak.

Berdasarkan pangkalan maklumat COVIDNOW, jumlah kumulatif kematian sejak Covid-19 mula menular di negara ini awal tahun lalu hingga semalam mencecah 22,009 kes.

Sementara itu, kes kematian, termasuk kes tertunggak di tujuh negeri – Kedah, Sabah, Johor, Pulau Pinang, Pahang, Terengganu, dan Perlis – dalam tempoh 24 jam semalam meningkat berbanding sehari sebelumnya.

Kedah merekodkan 79 kes kematian semalam, berbanding 54 kes kelmarin; Sabah (71 semalam, 16 kelmarin); Johor (46 semalam, 38 kelmarin); Pulau Pinang (37 semalam, 23 kelmarin); Pahang (10 semalam, 6 kelmarin); Terengganu (4 semalam, 3 kelmarin); dan Perlis (4 semalam, 0 kelmarin).

Bagaimanapun, jumlah kematian sebenar semalam di Kedah hanya enam kes; Sabah (15 kes); Johor (19 kes); Pulau Pinang (17 kes); Pahang (empat kes); Terengganu (tiga kes); dan Perlis (satu kes).

Selangor kekal merekodkan jumlah tertinggi dengan 116 kes kematian semalam, berbanding 255 kes kelmarin. Jumlah kematian sebenar di Selangor semalam hanya 12 kes.

Menurut data COVIDNOW dikendalikan KKM, sehingga semalam sebanyak 225,590 kes masih aktif, dengan seramai 186,773 pesakit sedang menjalani kuarantin kendiri di rumah.

Seramai 25,283 pesakit sedang dirawat di Pusat Kuarantin dan Rawatan Covid-19 (PKRC), dan 12,254 pesakit lagi di hospital.

Seramai 642 pesakit yang tidak memerlukan alat bantuan pernafasan dirawat di unit rawatan rapi (ICU), manakala 638 pesakit lagi memerlukan alat bantuan pernafasan.


Ringgit ditutup lebih rendah berbanding dolar AS

Ringgit ditutup 0.39 peratus lebih rendah berbanding dolar Amerika Syarikat (AS) pada Khamis (12 Mei 2022) berikutan aktiviti jualan susulan penurunan harga minyak mentah global, kata seorang penganalisis.

Pada 6 petang, ringgit susut kepada 4.3935/3945 berbanding dolar AS daripada 4.3755/3785 pada akhir urus niaga semalam.

Harga minyak mentah Brent yang juga penanda aras global turun 1.49 peratus kepada US$105.90 setong, lapor Bernama.

Menurut penganalisis itu, dolar AS terus mengukuh di tengah-tengah langkah Rizab Persekutuan AS (Fed) memperketat dasar monetari berikutan data inflasi negara maju itu yang meningkat dengan Indeks Harga Pengguna terbaharunya naik kepada 8.3 peratus bagi April 2022 daripada konsensus 8.1 peratus.

Dalam pada itu, ringgit diniagakan kebanyakannya tinggi berbanding kumpulan mata wang utama lain.

Unit tempatan itu mengukuh berbanding dolar Singapura kepada 3.1488/1500 daripada 3.1583/1607 semalam, naik berbanding euro kepada 4.5820/5830 daripada 4.6218/6250 serta meningkat berbanding pound Britain kepada 5.3539/3551 daripada 5.4147/4184 sebelum ini.

Bagaimanapun, ringgit susut berbanding yen Jepun kepada 3.4145/4156 daripada 3.3723/3748, sebelumnya.

Semalam, susulan kejatuhan mata wang negara yang semakin teruk kebelakangan ini, Tun Dr Mahathir Mohamad mencadangkan agar pendekatan sama diperkenalkanya semasa krisis kewangan Asia sekitar 1998 lalu digunakan semula.

Bekas Perdana Menteri itu berkata kerajaan perlu menetapkan sekali lagi nilai ringgit RM3.80 kepada 1 dolar Amerika (USD), langkah sama yang diperkenalkan dan berjaya mengelakkan negara terjebak dalam krisis kewangan yang lebih parah ketika itu.

“Apabila kita tetapkan nilai ringgit pada RM3.80 satu dollar AS dan kita jamin bekalan dolar AS kepada sesiapa yang sanggup membayar RM3.80 untuk satu dollar AS, maka nilai ringgit tidak lagi akan turun naik.

“Peniaga mata wang pun tidak dapat turunkan nilai ringgit dengan menjual ringgit dengan banyaknya untuk jatuhkan nilainya,” katanya dalam kenyataan.


CEO Pfizer percaya dunia perlukan suntikan tahunan vaksin

Ketua Pengawai Eksekutif (CEO) Pfizer, Albert Bourla percaya orang ramai memerlukan suntikan tahunan vaksin bagi menangani sepenuhnya penularan varian baharu Covid-19.

“Satu senario kepada saya, kerana virus merebak di seluruh dunia, ialah kita akan terus melihat varian baharu yang muncul, dan kita mempunyai vaksin yang bertahan sekurang-kurangnya setahun.

“Saya rasa senario yang terbaik adalah vaksinasi tahunan. Tapi kita belum pasti lagi. Kita perlu tunggu dan lihat data lebih lengkap,” katanya.

Bourla berkata demikian susulan kenyataan CEO Moderna, Stephane Bancel, yang meramalkan wabak Covid-19 akan berakhir dalam tempoh setahun lagi.

Beliau juga yakin kehidupan akan kembali normal tahun depan walaupun varian baharu Covid-19 kemungkinan akan terus muncul di seluruh dunia.

“Saya setuju bahawa dalam masa setahun kita akan dapat kembali ke kehidupan normal

“Saya rasa ini tidak bermaksud bahawa varian tidak akan datang, dan saya rasa ini tidak bermaksud kita dapat menjalani kehidupan tanpa menjalani vaksinasi,” katanya.

Terdahulu, Bancel berkata penambahan kapasiti pengeluaran vaksin Covid-19 sejak enam bulan lalu akan mencukupi untuk semua individu di atas muka bumi ini menjelang pertengahan tahun depan.

Menurutnya individu yang tidak menerima vaksin perlu melawan sendiri Covid-19 kerana varian Delta mudah merebak.

“Dengan cara ini kita akan mengakhiri situasi Covid-19 sebagaimana yang berlaku kepada selesema. Anda boleh dapatkan dapatkan vaksin dan bergembira melalui musim sejuk.

“Atau anda tidak melakukannya dan berdepan risiko serta kemungkinan berakhir di hospital,” katanya. – Agensi


Pemberian vaksin sehingga semalam cecah lebih 14.34 juta dos

Jumlah pemberian vaksin menerusi Program Imunisasi Covid-19 Kebangsaan (PICK) meningkat kepada 14,347,285 dos setelah sebanyak 344,961 dos diberikan semalam.

Menteri Kesihatan Datuk Seri Dr Adham Baba berkata daripada jumlah itu 9,815,735 suntikan adalah bagi dos pertama dan 4,531,550 dos kedua.

Secara keseluruhan sehingga semalam, lima negeri merekodkan pemberian vaksin tertinggi di mana Lembah Klang (Selangor, Kuala Lumpur dan Putrajaya) mencatat angka paling tinggi sebanyak 5,093,117 dos membabitkan 3,866,419 dos suntikan pertama dan 1,226,698 dos kedua.

Ini diikuti Sarawak dengan 2,457,719 dos membabitkan 1,563,346 dos pertama dan 894,373 dos kedua; Johor (1,050,879 dos – 674,506 pertama dan 376,373 kedua); Perak (869,194 dos – 571,833 pertama dan 297,361 kedua); dan Sabah (847,036 dos – 484,377 pertama dan 362,659 kedua).

Daripada keseluruhan jumlah dos pertama yang diberikan itu 41.9 peratus membabitkan individu dewasa, manakala 19.4 peratus dos kedua juga bagi individu sama.

Sementara itu lima negeri merekodkan pemberian dos tertinggi semalam, membabitkan Selangor sebanyak 91,523 dos suntikan dengan 70,236 individu menerima suntikan pertama mereka dan 21,287 melengkapkan suntikan kedua.

Negeri lain ialah Kuala Lumpur sebanyak 64,859 dos dengan 40,624 individu menerima suntikan pertama dan 24,235 lagi melengkapkan dos kedua; Sarawak (52,411 dos dengan 17,944 pertama dan 34,467 kedua); Kedah (19,160 dos dengan 18,510 pertama dan 650 kedua); Negeri Sembilan (18,785 dos dengan 17,658 pertama dan 1,127 kedua); dan Pulau Pinang (17,877 dos dengan 16,828 pertama dan 1,049 kedua).


Dasar manifesto apa kerajaan sekarang nak laksanakan, PH atau BN?

Kerajaan tidak mempunyai hala tuju yang jelas dalam menangani isu kenaikan kos sara hidup yang meresahkan rakyat, kata Tan Sri Muhyiddin Yassin.

Pengerusi Perikatan Nasional (PN) itu berkata rakyat semakin resah melihat kegagalan kerajaan campuran sehingga hari ini tidak dapat mencari jalan untuk menyelesaikan isu ekonomi rakyat sehingga isu sekecil-kecil bekalan telur pun tidak dapat ditangani dengan berkesan.

“Ya,saya hanya menekankan ucapan saya tadi ialah keresahan rakyat jelata tentang langkah-langkah yang kerajaan campuran buat sekarang ini belum lagi dilihat berkesan untuk mengurangkan bebanan hidup kos sara hidup.

“Kenaikan harga barang, inflasi dan pemulihan ekonomi yang kalau mereka sedar dan faham itu adalah satu daripada perkara utama.

“Tapi apa yang saya jelaskan tadi tak nampak langsung kesan-kesan apa hingga masalah-masalah sekecil-kecil soal telur tidak dapat diselesaikan… saya hanya suarakan suara rakyat,” katanya semasa sidang media hari ini.

Terdahulu, Muhyiddin menghadiri Majlis Sambutan Tahun Baharu Cina peringkat Parlimen Pagoh di Dewan Kompleks Sukan Pagoh.

Muhyiddin menggesa kerajaan supaya bertindak lebih pantas dan pembangkang akan sentiasa memainkan peranan dalam memberikan kritikan membina bagi memastikan isu kebajikan rakyat terbela.

“Jadi saya fikir mereka harus bertindak lebih pantas ya. Kami sebagai pembangkang yang bertanggungjawab kita hanya mengkritik secara membina,” ujarnya lagi.

Setakat hari ini, Muhyiddin tidak melihat dasar dan polisi untuk menangani kemiskinan yang jelas daripada kerajaan campuran, malah isu ekonomi Bumiputera juga tidak nampak hala tujunya lagi.

“Saya tak pernah dengar pun ada kenyataan kerajaan campuran bagaimana nak menangani masalah kemiskinan dan sebahagian besar itu melibatkan kaum Melayu, bumiputera.

“Malahan tidak ada disebutkan soal usaha untuk membantu meningkat ekonomi Bumiputera.

“Ya, walaupun tak ada satu polisi jelas tapi itu harus diberikan perhatian dan nampak tidak ada apa-apa dibuat,” katanya lagi.

Dalam pada itu, Muhyiddin juga mempersoalkan manifesto mana satu yang akan dijadikan teras kepada kerajaan campuran ini, adakah manifesto Pakatan Harapan (PH) atau Barisan Nasional (BN).

“UMNO dah jadi sebahagian daripada mereka, apa dasar yang kerajaan ada pada hari ini laksanakan itu adakah bersandarkan kepada manifesto PH ataupun manifesto PH-BN.

“Kita pun tak jelas sekarang ini tak ada ada kenyataan daripada Perdana Menteri atau macam mana nak melaksanakan janji-janji dalam manifesto,” soal Muhyiddin lagi.

Terdahulu, pengguna mengkritik kerajaan campuran susulan kenyataan Menteri Ekonomi, Rafizi Ramli yang mendakwa harga bahan mentah sudah turun tetapi harga makanan di kedai runcit dan restoran tidak pula turun.


Anak Zahid nafi lindungi Siti Bainun selepas tular gambar bersama

Dakwaan kononnya terlibat dalam melindungi pengasas Rumah Bonda, Siti Bainun Ahd Razali yang merupakan tertuduh dalam perbicaraan kes dera remaja OKU dinafikan anak perempuan Presiden UMNO, Datuk Seri Ahmad Zahid Hamidi.

Anak Zahid, Datuk Nurul Hidayah tampil membuat penafian berhubung spekulasi kononnya mereka sekeluarga melindungi Siti Bainun susulan tular gambar bersama dalam media sosial baru-baru ini, tetapi tidak menafikan mengenali tertuduh dalam kes dera remaja OKU itu.

Melalui hantaran di Instagram, Nurul Hidayah berkata keluarganya tidak mempunyai sebarang kaitan dengan Siti Bainun bagaimanapun mengakui bahawa mereka mempunyai sejarah dengannya.

“Kami sekeluarga tidak kena mengena dengan OKT atau dengan pemahaman lain, kami sekeluarga tidak pernah melindungi OKT.

“Benar, kami pernah kenal dan rapat. Sebagai seorang yang pernah rapat, saya merasakan dikhianati kerana selama ini OKT yang sanggup sebagai insan yang suka membantu orang lain sebenarnya mempunyai satu lagi personaliti yang tidak terbayang dek akal saya,” katanya.

Siti Bainun, 30, didakwa atas dua pertuduhan mengabaikan serta mendera remaja berusia 13 tahun itu, sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. Dia bagaimanapun, tidak mengaku bersalah atas kedua-dua pertuduhan.

Untuk rekod, Zahid juga pada Ahad turut menafikan khabar angin bahawa Siti Bainun mampu melantik sepuluh orang barisan peguam disebabkan dirinya.


Indonesia suntik penduduk bersempadan dengan Malaysia

Hampir 185 penduduk yang tinggal berhampiran kawasan sempadan Indonesia-Malaysia di Kecamatan Batang Lupar, Dusun Kuluas Hulu dan di Wilayah Kalimantan Barat, sudah diberi suntikan vaksin Covid-19.

Jurucakap Angkatan Tentera Nasional Indonesia (TNI), Leftenan Timur Edy berkata program vaksinasi itu dilaksanakan dengan kerjasama Polis Indonesia dan pusat kesihatan masyarakat.

“Vaksinasi besar-besaran ini adalah salah satu usaha untuk memutuskan rantaian penyebaran Covid-19 terutama di kawasan sempadan Indonesia-Malaysia.

“Namun dalam usaha untuk menangani wabak ini, kita memerlukan penglibatan daripada semua pihak termasuk masyarakat setempat,” katanya.

Beliau mengingatkan penduduk di sepanjang sempadan kedua-dua negara supaya meningkatkan kesedaran dan berwaspada terhadap penularan Covid-19 berikutan peningkatan kes harian yang dilaporkan semalam.

Indonesia semalam merekodkan jangkitan harian sebanyak 27,913 kes baharu dan 493 kematian.

Jumlah kes sembuh harian pula mencatat sebanyak 13,282 sementara jumlah kes yang masih aktif ialah sebanyak 281,677.

Sejak kerajaan mengumumkan kes pertama Covid-19 pada 2 Mac 2020, jumlah keseluruhan jangkitan telah mencapai sebanyak 2,256,851 kes dan jumlah kematian meliputi 60,027 kes.

Gelombang kedua Covid-19 menyebabkan peningkatan kes jangkitan secara drastik di beberapa wilayah, terutama di Jakarta dan Kota-kota lain di Pulau Jawa.

Sekatan penuh terhadap aktiviti awam telah dikenakan di seluruh Jakarta yang bermula dari 3 Julai hingga 20 Julai 2021. – Agensi


PM tak terkesan kecaman isu pengeluaran KWSP, sindir Najib dan Asyraf

Kecaman dan desakan individu tertentu berhubung isu pengeluaran i-Citra Kumpulan Wang Simpanan Pekerja (KWSP) tidak akan memberi kesan kepada Datuk Seri Ismail Sabri Yaakob dalam meneruskan usaha membantu rakyat yang terjejas akibat bencana banjir.

Perdana Menteri (PM) tidak menamakan individu yang mendesaknya berhubung isu pengeluaran KWSP, namun diketahui umum Datuk Seri Najib Razak dan pengikut setianya yang juga Ketua Pemuda UMNO Datuk Asyraf Wajdi Dusuki yang lantang membangkitkan isu tersebut.

“… yang tidak berpuas hati, mengecam akan terus berasa begitu di media sosial. Masing-masing ada tugas masing-masing.

“Saya harap kita semua tidak terkesan dengan serangan yang dibuat kerana kita menjalankan tanggungjawab… biarkan.. dan (ini) tidak akan menyekat saya daripada terus bekerja,” katanya dipetik dalam satu program di Temerloh.

Ismail Sabri terdahulu menyampaikan sumbangan Misi Bantuan Banjir Keluarga Malaysia, yang merangkumi wang ihsan RM1,000 daripada kerajaan Persekutuan dan RM500 daripada kerajaan Pahang, serta barangan keperluan kepada 600 ketua isi rumah terjejas banjir di Dewan MPT Dataran Datuk Bahaman di Lanchang, Temerloh hari ini.

Dalam pada itu, Ismail Sabri menekankan pentadbirannya memberi tumpuan kepada usaha mencari penyelesaian jangka panjang masalah banjir secara menyeluruh bagi mengurangkan risiko dan jumlah lokasi terjejas akibat bencana itu pada masa depan.

Jelasnya perkara itu menjadi agenda utama Jawatankuasa Pengurusan Bencana Pusat sebaik sahaja operasi pascabanjir selesai, dan ia melibatkan kerajaan negeri, kementerian dan agensi kerajaan serta pakar dalam bidang berkaitan khususnya dalam aspek pengairan dan saliran.

“Kita akan cari dan bincangkan apa sahaja modul yang sesuai digunakan untuk menyelesaikan masalah ini, dan jika ia tidak boleh dilaksanakan secara serentak di Malaysia, fokus akan diberikan di daerah atau kawasan berisiko tinggi banjir.

“Rancangan jangka panjang memerlukan kos yang besar tetapi ia membantu mengurangkan kos dikeluarkan kerajaan setiap kali banjir dan setakat ini, kita telah membelanjakan RM1.4 bilion untuk bantuan sahaja, dan jumlah ini dijangka bertambah kerana kita belum menerima laporan penuh kerosakan,” katanya lagi.

Ismail berkata rancangan penyelesaian jangka panjang itu pernah dibincangkan semasa pentadbiran kerajaan Barisan Nasional, namun ia tidak diteruskan.

Menurutnya antara yang boleh dilakukan bagi mengurangkan masalah banjir ialah membina lebih banyak binaan tebatan banjir, mendalamkan sungai dan tali air seperti di Kedah serta membina terowong yang dilengkapi pengurusan banjir seperti Terowong SMART di ibu negara di kawasan bandar berisiko seperti di Shah Alam, Selangor.

“Bagi kawasan rendah yang kerap dilanda banjir, kita boleh lihat semula rancangan penempatan semula banjir yang pernah dilaksanakan sekitar tahun 1970-an. Ini perlu dibincangkan dengan kerajaan negeri untuk mengenal pasti kawasan tinggi yang sesuai manakala kerajaan Persekutuan boleh membantu dari segi peruntukan,” katanya.

Ismail berkata modul luar negara juga boleh dipertimbangkan jika sesuai dilaksanakan di Malaysia, seperti konsep ‘sponge city’ di China yang membantu memperlahankan aliran banjir atau ‘river dikes’ yang dilakukan di Belanda.

Sementara itu Perdana Menteri turut berterima kasih kepada semua pihak termasuk syarikat berkaitan kerajaan (GLC), badan bukan kerajaan (NGO) dan sukarelawan serta orang persendirian yang bukan hanya menghulurkan bantuan semasa banjir, malah juga terus membantu dalam operasi pascabanjir.


Basikal lajak: Pengurusan kes rayuan Sam Ke Ting 11 Mei

Pengurusan rayuan kerani wanita terhadap hukuman penjara enam tahun dan denda RM6,000 kerana memandu secara melulu sehingga menyebabkan kematian lapan remaja yang menunggang basikal lajak lima tahun lalu, ditetapkan pada 11 Mei depan.

Peguam Muhammad Faizal Mokhtar yang mewakili Sam Ke Ting memaklumkan tarikh pengurusan kes itu ketika dihubungi media hari ini.

Menerusi semakan sistem mahkamah, pengurusan kes itu ditetapkan di hadapan Timbalan Pendaftar Mahkamah Rayuan Mohd Khairi Haron yang akan berlangsung melalui sidang video (Zoom).

Pada 18 April lalu, Mahkamah Rayuan membenarkan permohonan Sam, 27, untuk menangguhkan pelaksanaan hukuman penjara dan denda yang dijatuhkan oleh Mahkamah Tinggi.

Wanita itu turut dibebaskan dengan ikat jamin RM10,000 serta seorang penjamin, sementara rayuannya didengar di mahkamah berkenaan.

Panel tiga hakim Mahkamah Rayuan yang diketuai Datuk P Ravinthran bersama-sama Datuk Lee Heng Cheong dan Datuk Mohd Nazlan Mohd Ghazali turut membenarkan permohonan kerani itu untuk merayu terhadap keputusan Mahkamah Tinggi Johor Bahru pada 13 April kalu.

Hakim Mahkamah Tinggi Datuk Abu Bakar Katar ketika menjatuhkan hukuman turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.

Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Oktober tahun lalu yang melepas dan membebaskan wanita itu daripada pertuduhan berkenaan.

Sam yang ketika kejadian berusia 22 tahun, didakwa melakukan kesalahan itu di Jalan Lingkaran Dalam, Johor Bahru, Johor pada jam 3.20 pagi 18 Februari 2017.

Lapan remaja yang maut dalam kejadian itu terdiri daripada Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


Lebih utamakan ‘nyawa’ ekonomi berbanding rakyat, Kerajaan PKR Selangor tolak PKP penuh

Kerajaan PKR Negeri Selangor menolak pelaksanaan Perintah Kawalan Pergerakan (PKP) penuh di negeri itu, kerana gusar akan menyebabkan ekonomi terjejas terutama kepada sektor perkilangan dan para peniaga kecil.

Ketua Pasukan Khas Covid-19 Selangor, Datuk Seri Dr. Dzulkefly Ahmad memberi alasan pelaksanaan PKP penuh juga akan menyebabkan gangguan emosi dalam kalangan rakyatnya yang mungkin terjejas punca pendapatan mereka sekiranya dilaksanakan.

“PKP penuh akan menjejas minda dan emosi kanak-kanak dan remaja.

“Kerajaan negeri Selangor akan meneruskan strategi melawan Covid-19 di kilang-kilang dan kawasan industri,” katanya dalam satu kenyataan hari ini.

Dalam pada itu menurut Dr. Dzulkefly kadar kebolehjangkitan di Selangor juga masih rendah berbanding negeri lain iaitu Kelantan dan Pahang.

Katanya lagi, pasukannya dan kerajaan Selangor berada dalam tahap baik menguruskan wabak.

Semalam Selangor merekodkan kadar maut akibat Covid-19 tertinggi dengan 18 kes daripada kematian keseluruhan 47 kes dan hari ini juga negeri tersebut mencatatkan kes tertinggi sebanyak 2,251 kes.

Terdahulu, Agenda Daily melaporkan meskipun pakar Kesihatan Awam telah membuat gesaan supaya segera dilaksanakan PKP penuh terutamanya di Selangor namun sehingga ke hari ini kerajaan negeri naungan PKR itu masih berdegil dan enggan berbuat demikian.

Menurut Pakar Kesihatan Awam Fakulti Perubatan dan Sains Kesihatan Universiti Putra Malaysia, Profesor Madya Dr Malina Osman, pelaksanaan itu perlu disegerakan kerana jika lambat bertindak ia akan memberi kesan yang lebih dahsyat.


Peningkatan kes harian di Lembah Klang sudah dijangka, kata Noor Hisham

Kes jangkitan harian Covid-19 yang melonjak di Lembah Klang beberapa hari ini sememangnya sudah dijangka, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata peningkatan kes tersebut susulan lebih banyak saringan bersasar Covid-19 yang dijalankan khususnya di Selangor dan Kuala Lumpur yang dikenakan Perintah Kawalan Pergerakan Diperketatkan (PKPD) ketika ini.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu. Pada masa sama, proses vaksinasi perlu dipercepatkan,” katanya lapor Bernama.

Bagaimanapun, beliau memberi keyakinan kes jangkitan akan mulai stabil dan menunjukkan penurunan dalam tempoh seminggu atau dua minggu, ia memandangkan proses vaksinasi giat dilaksanakan di seluruh negara serta kawalan kesihatan awam masih berkuat kuasa.

Dalam pada itu, Dr Noor Hisham berkata mengambil pengalaman dan iktibar daripada kesan gelombang kedua Covid-19 sebelum ini, negara perlu lebih berhati-hati dan tidak tergesa-gesa untuk membuka beberapa sektor yang boleh mencetuskan lagi lonjakan kes baharu.

Beliau berkata pematuhan yang berterusan oleh semua pihak serta penguatkuasaan prosedur operasi standard (SOP) di lapangan seperti sektor perkilangan, perlu dipertingkatkan dalam usaha mengawal lebih banyak jangkitan khususnya melibatkan penularan di tempat kerja.

Menjelaskan situasi kapasiti beberapa hospital yang dilaporkan sesak dengan jumlah pesakit Covid-19, beliau berkata KKM sedang giat meningkatkan keupayaan hospital untuk menampung pesakit terutama individu dengan jangkitan tahap empat dan lima di unit rawatan rapi (ICU).

“Masalah yang kami hadapi ialah pesakit tahap empat dan lima mengambil masa lama untuk dirawat dalam ICU antara dua hingga lima minggu termasuk yang memerlukan alat bantuan pernafasan.

“Inilah kekangan yang dihadapi kerana jumlah pesakit tahap empat dan lima juga bertambah dan menjadi sesak. Oleh sebab itu KKM sedaya upaya meningkatkan lagi kapasiti hospital,” katanya.

Terdapat lima tahap jangkitan Covid-19. Tahap satu – tidak bergejala; tahap dua – bergejala ringan; tahap tiga – bergejala dan mengalami radang paru-paru; tahap empat – bergejala, mengalami radang paru-paru dan perlukan bantuan oksigen; serta tahap lima – bergejala kritikal dan memerlukan rawatan di ICU.

Hari ini (10 Julai), Malaysia mencatatkan kes harian tertinggi dengan 9,353 kes baharu dengan 29 lagi kluster baharu termasuk 19 kluster tempat kerja.


[KEMAS KINI] SPRM datang lagi pejabat Rafizi hari ini, kastam menyusul

Suruhanjaya Pencegahan Rasuah Malaysia (SPRM) dilaporkan merampas beberapa dokumen di pejabat Invoke Solutions Sdn Bhd, milik Timbalan Presiden PKR, Rafizi Ramli, semalam (15 November 2022).

BH memetik sumber sebagai berkata tindakan itu bagi membantu siasatan terhadap dakwaan pemilikan aset yang diumumkan Rafizi, minggu lalu.

“Tiada serbuan sebaliknya siasatan biasa,” katanya sumber itu.

Dalam perkembangan terbaharu, Rafizi berkata SPRM datang ke pejabat Invoke untuk kali kedua hari ini.

Dia juga mendakwa Jabatan Kastam Diraja Malaysia juga akan datang ke pejabat Invoke untuk menjalankan siasatan.

Semalam Rafizi dalam ucapannya berkata syarikatnya, Invoke Solutions Sdn Bhd diserbu SPRM dan turut mendakwa kakitangan ditahan selama tujuh jam.

Media sebelum ini melaporkan SPRM membuka kertas siasatan berhubung perisytiharan harta yang dilakukan calon Parlimen Pandan.

Ini berikutan, satu laporan dilakukan oleh sebuah pertubuhan bukan kerajaan (NGO) berhubung perisytiharan Rafizi.

Pada 2 November lalu, Rafizi tampil mengisytiharkan hartanya dengan nilai aset bersih RM18.85 juta dan mendakwa tidak memerlukan dana awam untuk menjadikan dirinya kaya.

Beliau berkata pengisytiharan harta dibuat mengikut Akta Akuan Berkanun 1960 susulan syarat PKR supaya calon yang bertanding pada Pilihan Raya Umum Ke-15 untuk berbuat demikian.

Sementara itu, Ketua Pesuruhjaya SPRM Tan Sri Azam Baki berkata kehadiran empat pegawai agensi itu di pejabat Invoke Solutions Sdn Bhd, milik Rafizi, pada Selasa, hanya siasatan biasa bukannya serbuan.

Katanya, kehadiran pegawai SPRM itu merupakan prosedur biasa siasatan terhadap dakwaan pemilikan aset yang diumumkan Rafizi, minggu lalu.

“Tiada serbuan sebaliknya siasatan biasa, hanya empat orang pegawai SPRM hadir untuk menemubual kakitangan dan ambil dokumen berkaitan kewangan sahaja.

“Tiada kakitangan yang ditahan dalam siasatan tersebut dan mereka semuanya dilihat tidak tertekan dan memberikan kerjasama yang baik sepanjang keberadaan pegawai SPRM di pejabat tersebut,” katanya menurut Awani.


Selepas Presiden MCA disaman, kini Azmin diberi amaran pengimport telur

Ketua Penerangan Perikatan Nasional (PN), Datuk Seri Azmin Ali berdepan tindakan undang-undang daripada pengimport telur yang mahu menyamannya susulan kenyataan semasa ceramah di Taman Melewar pada hujung minggu baru-baru ini.

Syarikat pengimport telur yang didakwa membawa masuk bahan makanan asas itu dari India ke Malaysia dalam satu kenyataan mahu mengambil tindakan undang-undang terhadap Azmin, ia tindakan sama yang sudah diambil sebelum ini terhadap Presiden MCA, Datuk Seri Dr Wee Ka Siong kerana membangkitkan isu sama.

Terdahulu, Wee yang juga Ahli Parlimen Ayer Hitam memberitahu sudah menerima dua surat sama daripada syarikat pengimport telur tersebut susulan kenyataannya di Dewan Rakyat sebelum ini.

“J&E Advance Tech Sdn Bhd dengan ini menuntut melainkan Azmin Ali membuat ganti rugi yang perlu dengan mengeluarkan kenyataan pembetulan secara bertulis kepada kami dan dalam platform media sosial yang kerap digunakan dalam tempoh 72 jam dari tarikh ini atau kami akan meneruskan untuk memulakan tindakan undang-undang terhadapnya,” kata syarikat itu dalam satu kenyataan.

Syarikat itu juga menafikan mendapat membawa masuk telur itu secara rundingan terus sebaliknya hanya membuat permohonan untuk membawa masuk telur bagi mengatasi kekurangan bekalan menjelang musim perayaan nanti.

“J&E Advance Tech Sdn Bhd tidak pernah menjual telur kepada Kerajaan Malaysia dan hanya mengimport telur sebagai langkah untuk menangani masalah bekalan di pasar raya besar tempatan, pasar raya dan pasar mini semasa musim perayaan dari Disember 2022 hingga Jun 2023 kerana terdapat masalah yang teruk kekurangan di pasaran mulai Oktober 2022 yang menyebabkan kami meminta kebenaran daripada Kerajaan Malaysia untuk mengimport telur bagi membantu menyelesaikan kekurangan yang teruk di pasaran,” kata kenyataan itu lagi.

Pada sidang Dewan Rakyat lalu, Wee mendapat perhatian apabila membawa tiga telur berlainan jenis iaitu telur ayam dari India, telur ayam omega dan telur ayam tempatan dalam Dewan Rakyat.

Beliau ketika itu menggesa Menteri Pertanian dan Keterjaminan Makanan, Datuk Seri Mohamad Sabu menumpu soal ketidakcukupan telur ayam tempatan, bukannya mengimport telur ayam antaranya dari India untuk menampung keperluan domestik.

“Cuma saya hairan apabila saya berucap di sini, saya (ada) terima surat daripada peguam yang mewakli pengimport dari India. Itu yang saya tak faham dan saya ditegah untuk berucap.

“Ini yang teruk. Sebab itu saya ada jawab nanti… (sila) tengok Facebook saya. Saya kena tunjukkan. Ini medan saya sebagai wakil rakyat.

“Saya rasa terpanggil untuk membawa isu ini. Apa salah saya sehingga pengimport melalui peguam tulis surat kepada saya.

“Ini floor (platform) saya. Saya pun tak sebut syarikat apa dan saya tak nak tahu (syarikat apa),” katanya pada 28 Februari lalu di Dewan Rakyat.


Visa umrah tiga bulan, jemaah bebas melancong di Arab Saudi

Arab Saudi melanjutkan tempoh sah visa daripada satu bulan kepada tiga bulan tanpa mengenakan sebarang sekatan kepada jemaah untuk melawat mana-mana wilayah di negara itu.

Menteri Haji dan Umrah Arab Saudi Dr Tawfiq Al-Rabiah berkata susulan pelancaran perkhidmatan elektronik, semua pihak boleh memohon visa umrah, penginapan, pengangkutan dan perkhidmatan lain untuk ke Tanah Suci.

“Visa umrah akan dikeluarkan dalam tempoh kurang 24 jam dan tempoh sahnya akan dilanjutkan daripada satu hingga tiga bulan tanpa sebarang sekatan ke atas pelawat.

“Ini bermakna jemaah umrah boleh melawat mana-mana tempat di Arab Saudi menggunakan visa tiga bulan yang dikeluarkan,” katanya dalam kenyataan.

Sebelum ini, jemaah umrah hanya dibenar berada dalam lingkungan tertentu di Tanah Suci tanpa boleh memasuki wilayah lain, kecuali yang tiba dengan visa pelancongan.

Langkah terbaharu itu membolehkan jemaah umrah untuk melawat bandar lain di Arab Saudi tanpa sekatan, katanya sambil menjelaskan kementeriannya akan menawarkan segala kemudahan untuk meningkatkan industri pelancongan Arab Saudi.

Dr Tawfiq berkata mereka yang memohon secara elektronik untuk mengerjakan umrah boleh menyemak permohonan mereka di laman web.

Beliau menekankan bahawa orang ramai perlu memastikan mereka berdaftar dengan syarikat yang telah disenaraikan di dalam laman web kementerian.

Menurutnya Eatmarna adalah antara perkhidmatan yang dilancarkan semasa wabak Covid-19 dan bertujuan memudahkan jemaah umrah dan ketika mereka menunaikan ibadah mereka.

“Kami sedang mengusahakan platform Nusk, yang merupakan aplikasi komprehensif yang memperkayakan pengalaman digital dan merupakan antara projek akan datang dan akan menyumbang kepada memperkayakan pengalaman serta menambah baik serta meningkatkan tahap perkhidmatan itu,” katanya. – Agensi


‘Kami boleh dengar suara di bawah runtuhan pangsapuri 11 tingkat’

“Tolong senyap!” penyelamat merayu kepada keluarga Turki yang sedih dan berkerumun di sekitar runtuhan bangunan yang didiami orang tersayang mereka setelah gempa bumi kuat meragut ribuan nyawa dan menyebabkan jutaan lagi sengsara.

“Kami boleh mendengar suara di bawah runtuhan.”

Keluarga berkenaan diam dan berasa teruja dengan kemungkinan seseorang ditarik keluar hidup-hidup dari runtuhan itu – lebih sehari selepas bandar Diyarbakir di tenggara Turki lumpuh akibat gegaran 7.8 magnitud pada Isnin (6 Februari).

Tetapi kemudian, penantian yang lama, menyakitkan dan mungkin tidak membuahkan hasil.

Pegawai penyelamat menganggarkan kira-kira 13.5 juta penduduk Turkiye terjejas secara langsung oleh gegaran paling kuat di negara yang terdedah kepada gempa bumi itu dalam hampir satu abad.

Ia telah meragut lebih 3,500 nyawa di Turkiye dan 1,600 lagi di negara jiran Syria.

Tetapi bilangan yang tidak terkira masih tertimbus di bawah runtuhan ribuan menara pangsapuri – kebanyakannya baru dibina – yang telah runtuh akibat gempa sebelum subuh dan gegaran susulannya yang seolah-olah tiada henti.

Jutaan penduduk di Turkiye dan Syria terjejas secara langsung akibat gempa bumi paling kuat di kedua-dua negara itu yang kini mengorbankan lebih 5,000 orang.

Sofa kuning, selimut dan beberapa periuk belanga menunjukkan mangsa tertimbus di bawah serpihan sebuah kompleks pangsapuri 11 tingkat di Diyarbakir.

Kini, ia tidak lain hanyalah debu dan serpihan batu bata runtuhan. Hampir tidak dapat dijelaskan, beberapa bangunan berdiri tinggi di sebelahnya dengan sedikit atau tiada kerosakan sama sekali.

Pada masa sama, polis Turkiye mengambil sampel dari tiang bangunan yang runtuh untuk siasatan lanjut.

Sebelum ini, tuduhan pelanggaran kod pembinaan bangunan secara terang-terangan berleluasa di seluruh Turkiye.

“Dua saudara mara kami meninggal dunia dan tiga terperangkap,” kata Remziye Tekin, 60 tahun, yang tinggal di situ sambil mengharapkan berita baik sejak bencana melanda.

“Tuhan, tolonglah kami!”

Dua puluh bangunan rosak akibat gempa bumi di Diyarbakir, bandar yang kebanyakannya dihuni puak Kurdish yang mengalami gelombang keganasan maut antara militan dan tentera kerajaan Turkiye.

Tujuh daripadanya telah runtuh sepenuhnya.

Tanpa tidur, keletihan secara fizikal dan moral, para penyelamat cenderung menemui adegan yang menakutkan di bawah semua serpihan itu pangsapuri itu.

Di satu tapak, mereka menemukan mayat seluruh keluarga – ibu, bapa dan dua anak.

Ketika mayat ditemui, ibu bapa kelihatan cuba melindungi anak-anak mereka tetapi tiada yang selamat, kata saksi kepada media.

Baver Tanrikut, 30, gementar memikirkan apa yang berlaku kepada ibu dan kakaknya.

Dia mendengar mereka berlari mengikutinya keluar apabila semua orang bangun dan berlari menyelamatkan diri ketika bangunan mereka mula bergegar.

“Ketika saya berada di luar, saya mula berlari dan apabila saya menoleh ke belakang, semuanya bertukar menjadi debu,” katanya.

“Bangunan itu runtuh. Saya melihat adik saya tertimbus di bawah runtuhan sehingga ke pinggangnya, berdarah. Dia menjerit ‘mak, mak’. Ibu saya, yang hampir tidak boleh berjalan, terperangkap di dalam.” – Agensi


Covid-19: Rakyat Malaysia, Indonesia tak dibenar masuk Bahrain

Malaysia dan Indonesia diletakkan bersama 16 negara lain dalam senarai merah larangan kemasukan oleh pemerintah Bahrain bermula 13 Julai 2021, susulan peningkatan kes Covid-19 dicatatkan negara berkenaan.

“Pihak berkuasa Bahrain mengenakan sekatan kemasukan terhadap pengembara asing dari 16 negara baharu yang dimasukkan dalam ‘senarai merah’ mulai 13 Julai 2021, sehingga notis baharu dikeluarkan susulan penularan Covid-19,” kata kenyataan yang dikeluarkan pihak berkuasa kesihatan negara itu.

Negara baharu lain yang disenaraikan itu ialah Republik Dominica, Iran, Iraq, Mexico, Mongolia, Mozambique, Myanmar, Namibia, Panama, Philippines, South Africa, Tunisia, Uganda, dan Zimbabwe.

Bangladesh, India, Nepal, Pakistan, Sri Lanka, dan Vietnam lebih awal diletak dalam senarai merah larangan kemasukan ke negara itu.

“Rakyat asing bukan penduduk yang tiba dari negara-negara disenaraikan itu, termasuk mereka yang transit, dalam tempoh 14 hari adalah dilarang memasuki Bahrain.

“Hanya rakyat Bahrain dan penduduk yang dibenarkan sahaja boleh masuk ke Bahrain dari negara-negara berkenaan,” kata kenyataan itu.

Bahrain berkata semua prosedur yang diumumkan sebelum ini berkaitan ketibaan dari negara-negara berkenaan juga akan tetap berkuat kuasa.

Semua pengembara berusia enam tahun ke atas, sama ada mereka telah menerima vaksin atau tidak, termasuk keperluan untuk mengemukakan ujian PCR negatif yang disahkan dengan kod QR 48 jam sebelum penerbangan mereka dan melakukan ujian lain semasa ketibaan.

Mereka juga dikehendaki menjalani kuarantin sekurang-kurangnya 10 hari di rumah masing-masing atau hotel yang diluluskan kerajaan,

Pengembara asing dari negara yang tidak disenaraikan itu, 14 hari sebelum ketibaan, boleh mengemukakan bukti mereka telah divaksin di United Kingdom (UK), Amerika Syarikat, Australia, New Zealand, Korea Selatan, Jepun, Singapura atau Kanada dikecualikan daripada kuarantin, tetap tetap dikehendaki menjalani ujian PCR.

“Pengembara yang boleh membuktikan mereka telah menerima vaksin Covid-19 di Bahrain atau mana-mana negara Majlis Kerjasama Teluk dikecualikan daripada kuarantin dan ujian PCR,” kata kenyataan itu.

Malaysia semalam merekodkan jangkitan baharu Covid-19 dalam tempoh 24 jam sebanyak 11,079 kes, tertinggi sejak pandemik Covid-19 melanda negara Mac tahun lalu. Dalam tempoh itu 125 kematian turut dilaporkan.

Indonesia pula yang teruk dilanda pandemik itu merekodkan kes tertinggi sejak Mac 2020 dengan 47,899 kes baharu menjadikan jumlah keseluruhan kes kepada lebih 2.6 juta.

Kementerian Kesihatan Republik Indonesia dalam kenyataan turut memaklumkan 864 kematian dicatatkan dalam tempoh itu menjadikan keseluruhan kes meningkat kepada 68,219 kematian sejak kes pertama Covid-19 dikesan Mac tahun lalu. – Agensi


Selamat Kembali Sahabatku Rafizi Ramli

Sebentar tadi Naib Presiden PKR, Saudara Rafizi Ramli telah mengumumkan hasrat beliau untuk kembali aktif dalam arena politik, dengan membuat langkah pertama dengan menawarkan dirinya untuk bertanding jawatan Timbalan Presiden dalam pemilihan Parti KEADILAN Rakyat.

Pengumuman ini amat dinanti – nantikan oleh semua penyokong Saudara Rafizi Ramli dari dalam dan luar parti.

Persahabatan kami pula menjangkaui dunia politik. Terima kasih Sahabatku Rafizi Ramli kerana mempercayai silarutahim ini.

Saya merupakan salah seorang rakan dalam sebilangan yang kecil, yang telah berinteraksi dan berkomunikasi dengan beliau sejak 10 Disember 2019 iaitu tarikh pengumuman beliau untuk bercuti dari arena politik.

Sepanjang tempoh masa bercuti ini, walaupun kurang berbicara mengenai politik, beliau amat selesa berbincang mengenai masalah rakyat biasa.

Oleh sebab itu, saya yakin beliau akan pulang kerana Rafizi Ramli adalah insan yang berjiwa rakyat dan amat memahami derita rakyat biasa.

Sebelum Pilihan Raya Umum yang ke-14 yang diadakan pada 9hb Mei 2018, saudara Rafizi Ramli merupakan tunjang utama dalam membawa perubahan melalui ‘Jelajah Bina Semula Negara’. Strategi kempen beliau adalah instrumen utama dalam sejarah menjatuhkan rejim Barisan Nasional.

Hari ini, beliau membuat pengumuman bersejarah mengenai ketibaannya pada saat yang sangat genting dan kritikal, apabila beliau amat diperlukan oleh rakyat Malaysia. Karisma dan prinsip beliau untuk membantu rakyat akan mula mengubah lanskap politik di negara ini.

Dengan adanya Saudara Rafizi Ramli kembali di saat yang genting, satu perubahan memperjuangkan isu rakyat dan menyelesaikan masalah rakyat amat diperlukan. Aura Saudara Rafizi Ramli akan membawa satu sinar baru untuk rakyat Malaysia.

Saya harap dengan tibanya Saudara Rafizi Ramli, satu pencorakan politik yang baru dan kebangkitan (revival) semula Parti KEADILAN Rakyat dalam usaha Selamatkan Malaysia, akan bermula dari saat ini.

Selamat Kembali Saudaraku Rafizi Ramli!

Welcome Back Brother Rafizi Ramli!

Manivanan Gowin
Timbalan Ketua Penerangan PKR

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Peguam Negara didesak beri penjelasan ketua pendakwa kes Zahid digugurkan

Penjelasan perlu diberikan Peguam Negara Tan Sri Idrus Harun berhubung keputusan menggugurkan ketua pendakwa raya dalam kes rasuah melibatkan Timbalan Perdana Menteri Datuk Seri Ahmad Zahid Hamidi.

Seorang peguam, Rafique Rashid mendesak Idrus perlu memberi penjelasan berhubung langkah pihaknya menggugurkan Datuk Raja Rozela Raja Toran mengetuai pasukan pendakwaan dalam kes rasuah Presiden UMNO tersebut.

“Perbicaraan di tahap pendakwaan selama 53 hari bermula 18 November 2019 sehingga 19 Mac 2021 membabitkan 99 saksi.

“Kayu ukur kejayaan pasukan pendakwaan sudah tentu apabila Zahid dipanggil membela diri yakni segala elemen-elemen pertuduhan berjaya dibuktikan.

“Maka sekiranya begitu mengapa ketua pasukan pendakwaan digantikan?” soalnya dipetik laporan portal Malaysia Now.

Awal hari ini, NST melaporkan Raja Rozela digugurkan sebagai ketua pendakwa raya, beberapa hari selepas spekulasi ketidakhadirannya di mahkamah ketika perbicaraan disambung minggu lalu.

Raja Rozela bagaimanapun enggan mengulas ketika dihubungi akhbar itu.

“Saya seorang penjawat awam… saya tidak dibenarkan mengulas. Saya mohon maaf,” katanya dipetik sebagai berkata.

Rafique yang juga ketua penerangan Pejuang, berkata kes itu kini di peringkat pembelaan dan Zahid sendiri sudah memberikan keterangan.

“Namun fakta bahawa beliau kini berada dalam posisi sebagai timbalan perdana menteri dan presiden Umno serta pengerusi Barisan Nasional yang menyumbang 30 ahli Parlimen sokongan kepada kedudukan Anwar Ibrahim sebagai perdana menteri memungkinkan pelbagai spekulasi.”

Menyebut surat representasi setebal 200 muka surat yang dikatakan dihantar kepada peguam negara oleh peguam Zahid serta pemulangan pasport antarabangsanya walaupun terdapat 47 pertuduhan rasuah terhadapnya, Rafique berkata ini juga menimbulkan persoalan.

“Kuasa untuk mendakwa, memberhentikan, menangguhkan serta memulakan kembali mana-mana pertuduhan jenayah terhadap sesiapa sahaja di Malaysia ini ada di tangan peguam negara. Ini undang-undang mantap.

“Perkara 145(3) Perlembagaan Persekutuan juga jelas. Ini tidak dinafikan.

“Begitu juga yang tidak boleh dinafikan adalah pasukan pendakwaan kes Yayasan Akal Budi dikemudi sebaiknya oleh Raja Rozela sehingga tertuduh dipanggil membela diri.

“Peguam negara tidak boleh berdiam diri berpeluk tubuh. Penjelasan wajib diberikan.”


Dua pengasas produk wanita antara enam ditahan pukul peniaga

Polis menahan enam individu, termasuk dua pengasas produk kecantikan selepas menyerang dan memukul seorang peniaga di Jalan Padang Garong, di Kota Bhari, awal pagi semalam (9 Julai 2022).

Semua enam individu berusia 20 hingga 45 tahun ditahan beberapa jam selepas menyerang peniaga wanita berusia 19 tahun dalam kejadian kira-kira jam 3 pagi itu.

Ketua Polis Daerah Kota Bharu Asisten Komisioner Mohd Rosdi Daud berkata selain turut ditahan ialah suami kedua-dua wanita itu serta dua rakan mereka dalam kejadian yang turut dirakam kamera litar tertutup (CCTV).

Menurutnya ketika kejadian mangsa yang berada di premis perniagaan miliknya didatangi enam individu termasuk tiga wanita menaiki dua kenderaan yang kemudian menyerang serta memukulnya.

Dalam kenyataan hari ini Mohd Rosdi berkata bapa mangsa yang berada di lokasi dan cuba melindungi anaknya itu turut diserang serta dimaki hamun sekumpulan suspek berkenaan.

“Berdasarkan keterangan saksi dan beberapa rakaman CCTV, polis menahan tiga lelaki dan tiga wanita yang semuanya adalah peniaga berkaitan produk kecantikan.

“Hasil semakan rekod ke atas semua enam individu terbabit mendapati seorang daripadanya mempunyai rekod jenayah lampau,” katanya.

Beliau berkata, hasil siasatan tiga wanita yang ditahan dalam kes itu dibebaskan dengan jamin polis pada semalam dan hari ini.

Tiga lelaki itu, katanya ditahan reman sehingga esok untuk siasatan lanjut mengikut Seksyen 147 dan 323 Kanun Keseksaan kerana merusuh dan mendatangkan kecederaan.


PM umum Jawatankuasa Khas Kabinet lindungi golongan rentan

Jawatankuasa Khas Kabinet Melindungi Golongan Rentan ditubuhkan bagi melindungi kebajikan golongan rentan khususnya kanak-kanak, orang kurang upaya (OKU), wanita dan warga emas, kata Perdana Menteri Datuk Seri Ismail Sabri Yaakob.

Beliau berkata jawatankuasa yang dipengerusikannya sendiri itu dianggotai Kementerian Pembangunan Wanita, Keluarga dan Masyarakat (KPWKM); Kementerian Dalam Negeri (KDN); Kementerian Pendidikan (KPM); Kementerian Perumahan dan Kerajaan Tempatan (KPKT); Kementerian Kesihatan (KKM); Jabatan Perdana Menteri (Hal Ehwal Agama), lapor Bernama.

Katanya jawatankuasa itu akan memastikan semua pusat jagaan yang beroperasi diurus mengikut prosedur dan peruntukan di bawah Akta Pusat Jagaan 1993.

“Dalam hal yang sama, jawatankuasa ini juga akan melihat operasi institusi pengajian agama seperti pusat tahfiz yang tidak berdaftar dan yang tidak diurus dengan baik,” katanya kepada pemberita.

Terdahulu Ismail Sabri melawat remaja perempuan sindrom Down dikenali sebagai Bella di Rumah Kebajikan di bawah seliaan Jabatan Kebajikan Masyarakat (JKM) di sini.

Turut hadir Menteri KPWKM Datuk Seri Rina Mohd Harun dan Pengerusi Pertubuhan Berita Nasional Malaysia (Bernama) Senator Datuk Ras Adiba Radzi.

Perdana Menteri berkata jawatankuasa itu juga melihat isu berkaitan ketiadaan dokumen pengenalan diri yang boleh menjejaskan masa depan golongan kanak-kanak terlibat.

“Jawatankuasa ini juga akan melihat akta-akta lapuk yang dilihat perlu dipinda. Ini akan kita buat kajian supaya pembelaan dapat diberikan,” katanya.

Dalam lawatannya itu, Ismail Sabri berkata Bella dalam keadaan baik, mempunyai keyakinan diri yang tinggi dan boleh menguruskan dirinya sendiri dengan baik.

“Pada hari ini saya berpeluang untuk berjumpa dengan adik Bella di tempat yang selamat di bawah jagaan JKM, Bella ditempatkan di sini sejak 5 Julai tahun lepas.

“Dalam pemerhatian saya tadi, saya dapati emosi Bella dalam keadaan normal, tiada lagi gangguan emosi seperti ketika dia mula masuk ke sini. Malah kecederaan, luka dan sebagainya telah pulih,” katanya.

Ismail Sabri berkata Bella juga membawanya melawat bilik dorm di pusat jagaan itu serta memperkenal rakan-rakannya.

Beliau berkata kerajaan memandang serius kejadian yang menimpa Bella yang didakwa didera dan diabaikan sejak tahun 2020.

“Kes anak istimewa ini sedang dibicarakan di mahkamah dan semua pihak perlu menghormati proses undang-undang yang sedang berjalan. Kejadian yang menimpa adik Bella ini merupakan salah satu daripada beberapa kes yang berlaku tetapi tidak dilaporkan kepada pihak berkuasa,” katanya.

Dalam pada itu Ismail Sabri turut menasihatkan seluruh rakyat yang mengikuti perkembangan Bella agar memberi kepercayaan penuh kepada mahkamah untuk membuat penentuan dalam kes melibatkan remaja itu.

“Dalam kes Bella ini perkara ini telah dibawa ke mahkamah, oleh itu adalah sub judice kalau dibincangkan perkara itu secara terbuka, kita serahkan kepada mahkamah untuk membuat keputusan. Kalau kita terlampau memberi komen, kita boleh dianggap sebagai mengganggu perjalanan perbicaraan mahkamah dan dianggap sub judice,” katanya.

Sementara itu, Perdana Menteri berkata setakat ini terdapat 1,898 pusat jagaan berdaftar di bawah JKM dan daripada jumlah itu 1,255 adalah Pusat Jagaan Kanak-Kanak, Pusat Jagaan OKU (202), Pusat Jagaan Warga Emas (383), Pusat Jagaan Wanita (10) dan pelbagai (48).

Katanya kerajaan turut mengesan terdapat 1,025 pusat jagaan yang beroperasi tanpa mendapat kelulusan perakuan pendaftaran JKM.

Selain itu sebanyak 4,384 institusi pengajian agama yang berdaftar di seluruh negara termasuk 1,208 maahad tahfiz swasta dan 272 sekolah pondok dan madrasah.

“Bagaimanapun dilaporkan terdapat lebih 1,000 institusi pengajian agama termasuk pusat-pusat tahfiz tidak berdaftar dengan pihak berkuasa agama kerajaan Persekutuan atau kerajaan negeri,” katanya.

Ismail Sabri berkata kerajaan tidak mahu insiden kebakaran yang meragut nyawa 21 pelajar dan dua guru di Pusat Tahfiz Darul Quran Ittifaqiyah, Jalan Datuk Keramat, Kuala Lumpur pada 14 Sept 2017 dan kejadian kebakaran di Sekolah Agama Rakyat Taufiqiah Al-Khairiah Al-Halimiah, di Kampung Padang Lumut, Yan, Kedah, yang mengorbankan 27 pelajar perempuan pada 1989, berulang.

“Bagi membendung kes penderaan dan kecuaian yang melibatkan golongan rentan ini, kerajaan menyeru seluruh Keluarga Malaysia agar lebih prihatin dan mengamalkan sikap ambil peduli dengan melaporkan kepada pihak berkuasa,” katanya.

Ismail Sabri berkata JKM juga akan distruktur semula agar lebih efisyen.


DAP cuba lumpuhkan Bersatu P.Pinang kata Wan Saiful

Keputusan kerajaan Pulau Pinang membentangkan usul agar empat ADUN Bersatu mengosongkan kerusi adalah cubaan untuk melumpuhkan blok pembangkang.

Bekas ketua penerangan Bersatu, Datuk Wan Saiful Wan Jan berkata kerajaan negeri diterajui DAP itu menggunakan semua kuasa yang ada untuk melumpuhkan sokongan kepada Perikatan Nasional (PN).

Katanya tindakan itu menunjukkan kerajaan DAP takut dengan PN.

“Saya harap rakyat akan lihat betapa kejamnya dan rakusnya kerajaan Pulau Pinang ini dalam mengekalkan kuasa mereka.

“Saya yakin rakyat akan hukum mereka (Pakatan Harapan dan UMNO) dalam pilihan raya negeri akan datang,” katanya kepada wartawan di Parlimen, lapor FMT.

Hari ini, DUN Pulau Pinang meluluskan usul untuk mengosongkan kerusi Khaliq Mehtab Ishaq (Bertam), Zolkifly Lazim (Teluk Bahang), Dr Afif Bahardin (Seberang Jaya) dan Zulkifli Ibrahim (Sungai Acheh) kerana melompat parti.

Kesemuanya memenangi kerusi itu dalam PRU-14 atas tiket Pakatan Harapan (PH).

Wan Saiful yang juga Ahli Parlimen Tasek Gelugor menganggap apa yang berlaku hari ini sebagai sejarah hitam di DUN Pulau Pinang.

“Jelas kerajaan negeri Pulau Pinang mahu menghapuskan semak dan imbang agar mereka boleh melakukan apa sahaja termasuk dalam menghadapi PRN,” katanya.

Kerajaan negeri mahu membentangkan usul itu pada Oktober 2020 tetapi tertangguh selepas ADUN berkenaan memfailkan satu injuksi di mahkamah untuk menghalang DUN berbuat demikian.

Bagaimanapun minggu lepas, Mahkamah Tinggi menolak permohonan empat ADUN berkenaan yang mahu menghalang usul itu dibentangkan dengan alasan mahkamah tiada kuasa untuk campur tangan dengan pengurusan DUN.


Hakim minta peguam Najib, pendakwa berdamai isu kenyataan media

Hakim Mahkamah Tinggi dalam perbicaraan rasuah Datuk Seri Najib Razak membabitkan dana daripada 1Malaysia Development Bhd (1MBD) telah meminta kedua-dua pihak pendakwaan dan pasukan pembelaan untuk berdamai, berhubung kenyataan yang dibuat kepada media baru-baru ini.

Drama itu bermula pada permulaan prosiding apabila peguam utama Najib, Tan Sri Muhammad Shafee Abdullah, membangkitkannya di mahkamah mengenai sidang akhbarnya baru-baru ini membincangkan perbicaraan pada Isnin.

Beliau memohon maaf kepada mahkamah sekiranya mesejnya ketika sidang media yang menyentuh beberapa surat daripada kerabat diraja Arab Saudi kepada bekas perdana menteri itu tidak sesuai.

Bagaimanapun, beliau menegaskan kandungan yang diceritakannya kepada kumpulan wartawan di lobi kompleks mahkamah adalah tepat.

“Ketika sidang media, saya hanya berkata pihak pendakwaan tidak memberikan dokumen kepada kami dalam kes ini, tetapi kami telah menggali dan memperoleh dokumen-dokumen ini. Itu yang kami katakan pihak pendakwaan gagal untuk mendedahkan.

“Saya juga hanya menjawab soalan pemberita mengenai wang yang dihantar ke akaun Najib,” katanya memetik NST.

Ketua pendakwaan Datuk Seri Gopal Sri Ram berkata tindakan Shafee tidak wajar kerana pihak pembelaan boleh mengemukakan aduan mereka kepada hakim.

“Adakah dia (Shafee) mengharapkan saya untuk membuat sidang media dan menjelaskan kes itu kepada media? Kita lawan di mahkamah jika ada apa-apa,” katanya.

Shafee kemudian berkata beliau akan mengelak daripada memberikan komen kepada media.

Hakim Datuk Collin Lawrence Sequerah kemudian meminta kedua-dua pihak menyelesaikan perkara itu.

“Ini sepatutnya menjadi penamat kepada perkara ini,” katanya.

Shafee pada sidang media pada hari Isnin mendakwa bahawa pihak pendakwaan telah menyekat bukti berkaitan perbicaraan itu.

Peguam kanan itu juga mengedarkan salinan surat tersebut yang mengandungi kepala surat pejabat persendirian individu yang mendakwa diri sebagai Abdulaziz Majid Al Saud yang dialamatkan ke rumah Najib di Jalan Langgak Duta.

Beliau mendakwa pihak pendakwaan gagal mendedahkan/menyampaikan kepada pihak pembelaan butiran lima lagi transaksi berikutnya, yang diperoleh pihak pembelaan melalui siasatan mereka sendiri.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.28 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung petang ini.


Ketika umat Islam sabar sambut raya, MP DAP kata PKP 3.0 olok-olok

Umat Islam seluruh negara bersabar dengan pelaksanaan Perintah Kawalan Pergerakan (PKP) 3.0 bagi membendung penularan Covid-19 yang sedang mengganas, bagaimanapun tidak bagi seorang Ahli Parlimen DAP Steven Sim berbangsa Cina yang cuba membangkitkan kemarahan orang ramai dengan mendakwa PKP kali ini disengajakan.

Dakwaannya bahawa PKP 3.0 ‘olok-olok” seolah-oleh sengaja mahu mencetuskan sentimen rakyat agar turut memprotes pelaksanaan itu namun cubaanya itu gagal kerana rakyat rata-ratanya memahami keadaan semasa di mana pandemik Covid-19 sekarang ini semakin ‘menggerunkan’.

“Kita tidak punya pilihan lain. Kerajaan patut berhenti bermain dengan kehidupan rakyat dengan strategi PKP olok-olok.

“Lebih baik kita menaruh segala usaha untuk mempercepatkan proses vaksinisasi,” katanya dalam satu kenyataan hari ini.

Namun dalil yang dikemukakan oleh Ahli Parlimen Bukit Mertajam itu dangkal tatkala mendakwa bahawa PKP kali ini tidak serius kerana kerajaan Perikatan Nasional (PN) sedaya upaya berhabis usaha untuk menyelamatkan nyawa rakyat.

Steven Sim harus ingat bahawa kenyataan Menteri Pertahanan Datuk Seri Ismail Sabri Yaakob pada sidang akbarnya 11 Mei, juga memaklumkan bahawa polis perlu mengeluarkan kompaun serta-merta terhadap mana-mana individu termasuk orang kenamaan seperti selebriti dan ahli politik yang didapati melanggar SOP perintah kawalan pergerakan.

Katanya, langkah itu bagi mengelakkan salah faham dalam kalangan rakyat yang kerajaan seolah-olah memberi layanan istimewa kepada golongan berkenaan.

Gerakan dakyah Steven Sim itu, nampaknya tidak berhasil apabila pada hari raya pertama semalam rata-rata orang ramai mematuhi SOP yang ditetapkan pada PKP 3.0 kali ini.

Misalnya di Kelantan, meskipun sebelum raya, rakyat negeri itu dilihat berdegil kerana ada yang sanggup melanggar SOP, namun menjelang raya pertama semalam menurut Ketua Polis Kelantan, Datuk Shafien Mamat selepas membuat tinjuan mendapati rakyat di negeri itu mematuhi SOP yang dikenakan apabila kenderaan di jalan raya, dilihat berkurangan.

“Rakyat Kelantan patuh SOP, kenderaan di jalan raya berkurang.” demikian menurutnya.

Muhyiddin pada Isnin, 10 Mei lalu mengumumkan PKP kini diperluas ke seluruh negara dan berkuatkuasa 12 Mei hingga hingga 7 Jun 2021. Namun, semua sektor ekonomi masih dibenarkan beroperasi dalam tempoh PKP.

Antara, syarat PKP 3.0 itu adalah penjualan makanan hanya dibenarkan secara pandu lalu dan bungkus sahaja, manakala makan di restoran adalah tidak dibenarkan sama sekali.

Hanya tiga individu dibenarkan berada dalam satu kenderaan termasuk pemandu bagi kenderaan persendirian, teksi dan e-hailing.

Majikan juga diwajibkan melaksanakan dasar bekerja dari rumah dengan kehadiran tidak lebih 30 peratus kakitangan pengurusan pada setiap masa.

Semasa sambutan Aidilfitri, ziarah rumah ke rumah dan ziarah kubur adalah tidak dibenarkan.

Solat sunat Aidilfitri pula tertakluk pada kapasiti masjid dan surau – tidak melebihi 50 orang bagi masjid dan surau yang boleh memuatkan lebih 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.

Had bilangan jemaah yang sama terpakai bagi solat fardu lima waktu dan solat Jumaat.

Selain itu, operasi rumah ibadah bukan Islam juga akan diperketatkan


Selesai beri dos penggalak, kerajaan pertimbang longgar SOP lagi: PM

Kerajaan mempertimbangkan untuk melonggarkan lagi prosedur operasi standard (SOP) sekiranya proses vaksinasi Covid-19 di negara ini selesai, termasuk pemberian dos penggalak, kata Datuk Seri Ismail Sabri Yaakob.

Perdana Menteri berkata, perkara itu bagaimanapun tertakluk kepada keputusan dan pandangan daripada Kementerian Kesihatan (KKM), menurut laporan Bernama.

“Kita melihat kalau dua dos vaksin Covid-19 dan booster (penggalak) selesai, saya percaya kita boleh memberikan sedikit lagi kelonggaran.

“Ini terpulang kepada KKM untuk memberikan pandangan,” katanya ketika menyampaikan amanat kepada warga Jabatan Perdana Menteri (JPM) hari ini.

Ismail Sabri menjelaskan sekiranya SOP terlalu ketat, ia boleh memberi kesan terhadap industri pelancongan negara.

Walaupun pelancongan domestik sudah dibuka, katanya, pelancong antarabangsa belum dibenarkan masuk ke negara ini, manakala subsidi upah yang diperkenalkan masih diberi kepada pemain industri pelancongan.

Beliau berkata, sesetengah negara telah melonggarkan SOP untuk pelancong ke negara mereka, dan perkara itu mungkin boleh dipertimbangkan.

“Sebab itulah kita ingat kalau rakyat telah diberikan booster, kita boleh relaks sikit dari segi SOP,” katanya.

Ismail Sabri memaklumkan ketika ini, kerajaan masih lagi berhati-hati dalam membuka sempadan negara berikutan kebimbangan jangkitan Covid-19.

Walaupun Laluan Perjalanan Vaksinasi (VTL) Malaysia serta Singapura dilaksanakan dan perbincangan VTL dengan Indonesia serta Thailand sudah dimulakan, beliau menjelaskan berikutan kes COVID-19 semakin meningkat di luar negara, Malaysia masih menggantung pergerakan ke luar negara.

Ismail Sabri berkata, pembukaan industri pelancongan antarabangsa akan dapat memulihkan ekonomi dan seterusnya menjadikan keadaan negara bertambah baik.

Sementara itu, Perdana Menteri mengulangi bahawa kerajaan tidak bercadang melaksanakan lagi Perintah Kawalan Pergerakan (PKP) untuk menyekat pergerakan rakyat dan sektor perniagaan.

“Ada khabar angin yang apabila raya nanti, tidak boleh balik kampung dan perniagaan ditutup. Saya telah mengumumkan raya boleh balik kampung, dan sambutannya begitu tinggi,” katanya.

Ahad lalu ketika di Bera, Pahang, Ismail Sabri memberi jaminan bawa kerajaan tidak akan melaksanakan kembali PKP dan sekatan pulang ke kampung bagi sambutan Aidilfitri tahun ini.

Beliau berkata, jika kes meningkat di sesuatu kawasan, Perintah Kawalan Pergerakan Diperketatkan (PKPD) secara bersasar akan dilakukan di kawasan terbabit sahaja.


Skandal seks, bekas KB UMNO Tangga Batu desak Rais lapor polis

Ahli Majlis Mesyuarat Kerajaan Negeri (Exco) Melaka, Datuk Rais Yasin yang dikaitkan dengan skandal rasuah seks digesa membuat laporan polis bagi siasatan berhubung kontroversi tersebut dapat dijalankan.

Gesaan dibuat kepada Exco Melaka itu dibuat oleh bekas Ketua UMNO Bahagian Tangga Batu, Datuk Seri Mohamad Ali supaya beliau dapat membersihkan dirinya daripada dakwaan terlibat dalam skandal seks dengan seorang wanita tersebut.

“Ramai yang menimbulkan persoalan (skandal seks) dan ia menjadikan satu perkara yang sebenarnya mesti dihentikan.

“Jawapan kepada itu adalah mesti Yang Berhormat Datuk Rais Yasin membuat laporan polis bagi menolak, bagi menyangkal apa jua fitnah yang dikatakan terhadap diri beliau mesti dibersihkan.

“Kalau ini boleh dilakukan, maka beliau lebih mudah melaksanakan tanggungjawab yang beliau nyatakan untuk menumpukan perhatian kepada tugas yang beliau pikul ini untuk membina kekuatan ekonomi negeri Melaka,” katanya dalam sidang media malam tadi di kediamannya.

Menurut Mohamad lagi selaku bekas pemimpin UMNO Melaka sebelum ini, ia menjadi tanggungjawab untuk dirinya membangkitkan isu tersebut dan meminta supaya isu peribadi dihadapi Rais tidak akan menjadi beban kepada UMNO Melaka selepas ini.

Berhubung dakwaan kononnya beliau menjadi dalang disebalik penularan video dan tangkap layar perbualan lucah dalam media sosial, Mohamad menafikan sama sekali terlibat dalam aktiviti tersebut.

“Saya tampil pada malam ini setelah saya berdiam diri sekian lama adalah untuk menjelaskan, ramai kawan-kawan Rais dalam Facebook banyak menghina, menghentam saya seolah-olah saya dalang.

“Alhamdulillah pagi tadi (semalam) saya dapat WhatsApp daripada Datuk Zaharin Mohd. Yasin yang telah bersumpah laknat, dia dengan secara jujur dan berani menyatakan dia tidak pernah menerima apa-apa bahan daripada saya.

“Ini sumpah yang dilafazkan oleh Zaharin dan saya amat mengucapkan terima kasih kepada beliau kerana secara tidak langsung beliau telah membersihkan nama saya,” katanya lagi.

Terdahulu, media melaporkan berhubung isu penularan video dan perbualan seks melibatkan seorang Exco Melaka dalam media sosial.

Dalam perkembangan lain, Timbalan Ketua Polis Melaka, Datuk Razali Abu Samah mengesahkan setakat ini pihaknya tidak menerima laporan polis membabitkan dakwaan skandal seks itu.


Ritual tolak banjir: Jabatan agama siasat ‘Raja Bomoh’, Puteri Zaleha

Susulan tular klip video menunjukkan ‘Raja Bomoh’ melakukan ritual kononnya untuk menolak banjir semalam, Jabatan Agama Islam Perak (JAIPk) akan memanggil Ibrahim Mat Zin, untuk disoal siasat.

Dalam klip video yang tular di media sosial semalam, ‘Raja Bomoh’ itu dikatakan mengadakan upacara menolak banjir di Dataran Pengairan dan Saliran Teluk Intan.

Sehubungan itu, JAIPk membuka kertas siasatan mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam.

Pengarah JAIPK Datuk Mohd Yusop Husin berkata selain ‘Raja Bomoh’, pihaknya akan memanggil individu lain yang terlibat dalam kejadian berkenaan bagi membantu siasatan.

“Orang ramai dinasihatkan supaya tidak terpengaruh dengan perkara seumpama ini dan menjauhi amalan yang menjurus kepada khurafat,” katanya dipetik daripada laporan Bernama.

Video berdurasi selama 25 minit itu tular di laman media sosial yang menunjukkan Ibrahim bersama seorang wanita melakukan ritual tepung tawar menggunakan bahan termasuk beras, kunyit, bunga-bungaan dan daun yang kemudian dihanyutkan ke dalam laut.

Dalam rakaman itu, wanita yang dikenali sebagai ‘Puteri Zaleha’ turut menyanyikan lagu ‘Mayang Sari’ dengan meletakkan kitab suci al-Quran serta pelbagai bahan lain di hadapan mereka.

Sementara itu, Ketua Polis Perak Datuk Mior Faridalathrash Wahid ketika dihubungi berkata pihaknya menerima laporan mengenai kejadian itu pada jam 4.20 petang semalam.

“Polis telah merujuk kepada JAIPk untuk tindakan jabatan berkenaan dan saya difahamkan siasatan akan dijalankan oleh mereka,” katanya.


Moderna bakal hasilkan vaksin Omicron

Pengeluar vaksin Covid-19, Moderna sedang berusaha untuk menghasilkan dos penggalak khusus terutamanya bagi melawan varian Omicron.

Presiden Moderna, Stephen Hoge memaklumkan pihaknya yakin dengan pengambilan dos penggalak, ianya dapat mensasarkan kepada mutasi dalam varian Omicron yang baharu dikesan itu.

Jelasnya, penghasilan vaksin khusus ini merupakan tindakan terpantas untuk menangani keadaan semasa dari menjadi bertambah teruk dan dapat meningkatkan keberkesanan vaksin.

Moderna kini sudah memulakan program penghasilannya, termasuk penyediaan dos penggalak bagi empat jenis varian lain secara khusus.

Tetapi, Hoge memaklumkan proses penghasilan vaksin itu akan mengambil tempoh dalam tiga atau empat bulan, memandangkan peraturan awal daripada pihak Pentadbiran Makanan dan Ubat-Ubatan Amerika Syarikat (FDA) yang memerlukan ujian klinikal terperinci pada peringkat pertengahan proses tersebut.

Kini, pihaknya sedang melakukan persediaan rapi untuk memfailkan kelulusan daripada AS sekurang-kurangnya awal Mac tahun depan.

Tambahnya lagi, FDA akan menilai dengan lebih terperinci mengenai ancaman perlindungan vaksin yang berpunca daripada varian baharu itu, Omicron. – Agensi


Kes rasuah Guan Eng: Tiada campur tangan penilaian tanah, terowong

Tiada paksaan mahupun campur tangan apabila penilai kerajaan membuat penilaian ke atas dua bidang tanah milik pentadbiran negeri Pulau Pinang antara 2014 dan 2016, kata saksi kepada Mahkamah Sesyen Kuala Lumpur dalam perbicaraan rasuah Lim Guan Eng hari ini.

Ketika itu, dua bidang tanah kerajaan negeri ditukar sebagai pertukaran untuk membiayai projek terowong dasar laut Pulau Pinang dan merupakan subjek dalam pertuduhan Guan Eng berhubung penyelewengan harta secara tidak jujur mengikut Seksyen 403 Kanun Keseksaan.

Bekas penilai kanan Jabatan Penilaian dan Perkhidmatan Harta (JPPH), Zakariya Nayan memberitahu mahkamah dia telah menerima fail yang mengandungi dokumen dan permohonan untuk penilaian sebidang tanah – Lot 702 – daripada Pejabat Tanah dan Galian Pulau Pinang pada Disember 2014.

Zakariya dalam keterangannya berkata tujuan penilaian itu adalah berhubung pemindahan hak milik antara kerajaan negeri Pulau Pinang kepada Ewwin Zenith BUCG Sdn Bhd untuk projek pembangunan bercampur.

“Saya boleh mengesahkan penilaian yang dinyatakan untuk Lot 702 tidak dipengaruhi oleh sebarang bentuk campur tangan atau tekanan daripada mana-mana pihak luar.

“Bagi perbezaan penilaian untuk tujuan pertukaran tanah, tiada perbezaan kerana nilai asas adalah sama kerana ia diperoleh daripada nilai pasaran kawasan pada masa itu,” katanya yang merupakan saksi pendakwaan ke-25.

Dalam penilaiannya, Zakariya memberitahu mahkamah bahawa sebidang tanah itu bernilai RM50 juta dengan harga RM3,360 semeter persegi (pegangan bebas) dan RM3,100 (pegangan pajak) untuk ukuran keluasan 14,863 meter persegi.

Beliau juga menegaskan bahawa penilaiannya ke atas tanah itu dilakukan mengikut protokol sedia ada berdasarkan manual amalan standard yang dikeluarkan oleh JPPH.

Ketika pemeriksaan balas, Zakariya bersetuju dengan peguam Guan Eng, Haijan Omar bahawa nilai tanah itu jauh lebih rendah daripada kos kerja yang dilakukan oleh pemaju, yang dianggarkan sekitar RM138 juta.

Zakariya juga bersetuju pertukaran tanah itu memberi manfaat besar kepada kerajaan negeri berdasarkan perbezaan nilai taksiran awal dan pembangunan seterusnya yang dilakukan ke atas tanah tersebut.

Seorang lagi saksi, bekas penilai JPPH Nurul Asshima Aminullah memberitahu mahkamah dia bertanggungjawab ke atas penilaian sebidang tanah lain – Lot 713 – pada November 2016.

Sama seperti Zakariya, Nurul Asshima berkata tiada campur tangan luar atau tekanan daripada mana-mana pihak dalam penilaiannya terhadap Lot 713 yang mempunyai tanda harga RM30 juta pada masa itu.

Saksi pendakwaan ke-26 itu juga bersetuju dengan cadangan pembelaan bahawa nilai tanah itu jauh lebih rendah daripada kos kerja yang dilakukan oleh pemaju, yang dianggarkan sekitar RM73 juta.

Pada masa itu, Guan Eng adalah Ketua Menteri Pulau Pinang dan syarikat yang disebutkan di atas dikaitkan dengan projek terowong dasar laut negeri itu.

Tanah itu kemudiannya digunakan untuk projek City of Dreams oleh Kumpulan Ewein Zenith.

City of Dreams ialah projek pangsapuri servis mewah berhadapan laut bernilai RM800 juta yang sedang dijalankan antara Tanjung Tokong dan Gurney Drive di Pulau Pinang.

Guan Eng bagaimanapun tidak hadir mendengar kesnya kerana tugas rasmi sebagai Ahli Dewan Undangan Negeri, namun pihak pembelaan meminta perbicaraan diteruskan

Terdahulu sebelum prosiding bermula, peguam Guan Eng, Gobind Singh Deo memaklumkan kepada mahkamah tentang ketidakhadiran anak guamnya untuk perbicaraan hari ini, kerana hadir pada persidangan pembukaan sidang Dewan Undangan Negeri Pulau Pinang.

Bagaimanapun, Gobind memberitahu mahkamah pihak pembelaan berhasrat agar perbicaraan diteruskan tanpa kehadiran Guan Eng dan mencadangkan supaya mahkamah menggunakan Seksyen 264 Kanun Tatacara Jenayah (CPC) di mana kehadiran tertuduh boleh diketepikan.

Hakim Azura Alwi kemudian berkata beliau akan menggunakan Seksyen 264 CPC sebelum membenarkan prosiding perbicaraan disambung semula.

Guan Eng menghadapi pertuduhan pindaan menggunakan jawatannya sebagai Ketua Menteri Pulau Pinang untuk menerima rasuah RM3.3 juta bagi membantu Konsortium Zenith BUCG Sdn Bhd mendapatkan projek terowong dasar laut itu.

Bagi pertuduhan pindaan kedua, dia didakwa meminta rasuah berjumlah 10 peratus daripada keuntungan syarikat daripada ahli perniagaan Datuk Zarul Ahmad Mohd Zulkifli sebagai suapan untuk mendapatkan projek itu.

Guan Eng yang juga bekas Setiausaha Agung DAP turut menghadapi dua pertuduhan menyebabkan dua bidang tanah bernilai RM208.8 juta milik kerajaan Pulau Pinang dilupuskan kepada dua syarikat yang dikaitkan dengan projek terowong dasar laut itu.

Perbicaraan bersambung pada 7 Jun.


SPR tak benar rentas negeri untuk berkempen di Sarawak

Suruhanjaya Pilihan Raya (SPR) tidak membenarkan aktiviti rentas negeri bagi tujuan berkempen sepanjang tempoh Pilihan Raya Negeri (PRN) Sarawak Ke-12, kecuali lima pemimpin tertinggi parti politik yang bertanding.

SPR dalam laman sesawang rasminya memaklumkan kemasukan ke Sarawak adalah tertakluk kepada prosedur operasi standard (SOP) yang sedang berkuat kuasa dan dihadkan kepada aktiviti yang diluluskan dalam permohonan melalui portal enterSarawak, menurut laporan Bernama.

“Nama-nama pemimpin tertinggi parti hendaklah dikemukakan kepada Jawatankuasa Pengurusan Bencana Negeri (JPBN) Sarawak,” katanya dalam dokumen SOP pencegahan COVID-19 PRN Sarawak yang dikemas kini hari ini.

SPR menegaskan aktiviti berkempen yang dibenarkan adalah terhad di dalam kawasan Dewan Undangan Negeri (DUN) masing-masing dan tidak dibenarkan merentas DUN yang lain.

“Pengecualian diberikan kepada parti-parti politik yang bertanding untuk mengemukakan 15 nama pemimpin kanan setiap parti yang bertanding bagi tujuan merentas DUN kepada JPBN Sarawak dan SPR.

“Hanya lima orang sahaja (maksimum) pemimpin parti kanan termasuk pegawai yang mengiring/pengawal/pemandu (tidak termasuk calon dan ejen pilihan raya) bagi setiap parti politik yang bertanding dibenarkan untuk merentas DUN bagi tujuan berkempen pada satu-satu lokasi dan masa. Semua yang terlibat hendaklah lengkap divaksinasi,” tambah SPR.

Sementara itu, SPR menyatakan kebenaran untuk merentas sempadan daerah atau negeri bagi tujuan mengundi adalah tertakluk kepada arahan tetap yang sedang berkuat kuasa.

Menurut SPR, pengundi di lokaliti Perintah Kawalan Pergerakan Diperketatkan (PKPD) perlu menjalani ujian Rapid Test Kit Antigen (RTK-Ag) dalam masa 24 jam sebelum tarikh mengundi.

“Hanya pengundi yang didapati negatif COVID-19 dan mendapat kebenaran daripada pihak PDRM dibenarkan untuk keluar mengundi. Pengundi hendaklah mengemukakan dokumen berkaitan seperti maklumat pemilih dari aplikasi MySPR Semak atau semakan dari portal SPR kepada pihak PDRM untuk mendapat kebenaran keluar mengundi,” kata SPR.

Bagi pengundi yang berstatus positif COVID-19, SPR tidak membenarkan mereka keluar dari tempat rawatan selaras dengan Akta Pencegahan dan Pengawalan Penyakit Berjangkit 1988 untuk mengundi.

Manakala pengundi berstatus individu dalam siasatan (PUI) dan individu dalam pemantauan (PUS) yang ingin mengundi hendaklah memohon kebenaran daripada pegawai kesihatan daerah, pejabat kesihatan daerah yang mengawasi Arahan Perintah Pengawasan dan Pemerhatian, tertakluk kepada penilaian risiko jangkitan.

“PUI dan PUS dikehendaki menggunakan pengangkutan sendiri untuk pergi ke pusat mengundi dan penggunaan pengangkutan awam adalah tidak dibenarkan,” tambahnya.

SPR menetapkan hari penamaan calon esok manakala pengundian awal pula pada 14 Dis dan hari pengundian pada 18 Dis.


Kalau nak zalimi bukan Islam, 33 tahun dulu PAS boleh buat

PAS menemplak kenyataan Pengerusi DAP, Lim Guan Eng yang mendakwa akan berlaku perobohan tokong dan sekatan beragama di Pulau Pinang jika PN memerintah.

Naib Presiden PAS, Datuk Idris Ahmad berkata PAS memerintah Kelantan sejak 33 tahun lalu namun rakyatnya berbilang kaum dan agama hidup dengan aman.

“Kalau kami nak buat zalim kepada orang bukan Islam…dulu 33 tahun Kelantan diperintah PAS, setitik darah seorang Cina pun kami tak bunuh, seorang India pun kami tak tikam dan seorang Siam pun kami tak sembelih.

“Boleh pergi melawat sana (Kelantan), ada tiga berhala. Bukan setakat berdiri, tidur pun ada. Tapi tiba-tiba kamu reka cerita dan kalau kami nak buat zalim pun, lebih baik kami buat kaum minoriti di Kelantan, bukan di Pulau Pinang,” katanya.

Beliau berkata demikian ketika berucap pada Majlis Pelancaran Jentera Pilihan Raya PN Negeri Sembilan, malam tadi.

Semalam, polis memaklumkan Guan Eng disiasat di bawah Seksyen 4(1) Akta Hasutan 1948, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998 selepas menerima beberapa laporan terhadapnya kerana dipercayai menyentuh isu 3R (kaum, agama dan raja) ketika berucap pada program ‘Tian Fu Gong Bai Long Wang Singapore – Malaysia Tour 2023’ di Tokong Batu, Jelutong, Pulau Pinang pada 7 Julai lalu.

Portal MalaysiaNow yang menterjemahkan laporan China Press melaporkan Guan Eng berkata ‘gelombang hijau’ akan menyebabkan tokong dirobohkan, namun penyembahan terhadap ‘tuhan dan Buddha’ akan terus dilindungi jika kerajaan semasa Pulau Pinang dikekalkan selepas PRN.

Namun bekas menteri kewangan itu menafikan laporan itu dan berkata ucapannya merujuk kepada kes sebuah kuil Hindu  yang dirobohkan pada Julai 2020 di Kedah.

Hari ini, PN turut membuat laporan polis terhadap Guan Eng.


Bekas penyelia Felda dipenjara 6 bulan dalam kes palsukan bayaran gaji

Bekas penyelia Felda dihukum penjara enam bulan dan denda RM8,000 oleh Mahkamah Sesyen di sini kerana membuat dokumen palsu berhubung bayaran gaji peneroka seterusnya menggunakan wang gaji itu untuk menyertai pelaburan Forex.

Hakim Datuk Ahmad Zamzani Mohd Zain menjatuhkan hukuman itu terhadap Muhammad Aizat Ziadi, 34, selepas dia mengaku bersalah atas pertuduhan pindaan membuat dokumen palsu berhubung penerimaan bayaran tunai gaji peneroka, lapor Bernama.

Mahkamah turut memerintahkan tertuduh dipenjara tiga bulan, jika gagal menjelaskan denda tersebut.

Tertuduh didakwa melakukan kesalahan itu di pejabat Tanah Rancangan Felda Sebertak di Bera, antara November dan Disember 2020 semasa berkhidmat di situ dengan menandatangani sebahagian senarai akuan penerimaan bayaran tunai kepada peneroka.

Tindakan tertuduh dipercayai bagi menunjukkan peneroka terlibat telah menerima bayaran tunai bagi gaji November dan bayaran tunai pendahuluan Disember yang perlu diagihkan tertuduh.

Pertuduhan dikemukakan mengikut Seksyen 464(a) Kanun Keseksaan yang boleh dihukum di bawah Seksyen 465 kanun sama yang membawa hukuman penjara maksimum dua tahun atau denda atau kedua-duanya.

Mengikut fakta kes perbuatan tertuduh terbongkar selepas ibu pejabat Felda menerima aduan terdapat peneroka tidak menerima gaji, sedangkan wang tunai berjumlah RM89,520.40 bagi bayaran November dan RM61,273 bagi Disember untuk tujuan itu telah diserahkan kepada pejabat Felda Sebertak.

Tertuduh selaku pegawai pembayar didakwa memberikan penjelasan meragukan berhubung isu tersebut semasa siasatan dalaman Felda sebelum siasatan lanjut mendapati dia telah menggunakan wang itu untuk pelaburan Forex.

Terdahulu, peguam Mazura Ismail yang mewakili tertuduh merayu mahkamah hanya mengenakan hukuman denda kerana anak guamnya telah insaf dan kesalahan tersebut juga menjadi punca perceraian tertuduh.

“Tertuduh kini bekerja sebagai pembantu kedai makan dengan gaji harian RM50. Dia juga telah memulangkan wang kepada sebahagian besar peneroka terlibat dan bertekad mahu berbuat demikian sehingga jumlahnya selesai,” katanya.

Timbalan Pendakwa Raya dari Suruhanjaya Pencegahan Rasuah Malaysia (SPRM) Rifah Izzati Abdul Mutalif memohon hukuman penjara dan denda kerana perbuatan tertuduh mencemarkan imej serta integriti Felda.

“Peneroka yang terlibat kebanyakan warga emas dan wang gaji itu diguna untuk menyara kehidupan seharian mereka, namun tertuduh menggunakan wang itu untuk kepentingan peribadi. Walaupun ada usaha membayar balik, namun perkara utama iaitu memalsukan dokumen dengan meniru tandatangan peneroka adalah kesalahan serius,” katanya.


Indonesia catat 57,426 jangkitan baharu, 586,113 kes aktif

Indonesia semalam merekodkan jumlah kes aktif tertinggi apabila mencatat 586,113 kes, mengatasi jumlah pada 25 Julai 2021 sebanyak 574,135, kata Kementerian Kesihatan Republik Indonesia (Kemkes), hari ini.

Angka itu dicatat setelah sebanyak 57,426 lagi jangkitan baharu direkodkan semalam, menjadikan keseluruhan kumulatif positif di negara itu mencecah lebih 5.40 juta kes, dengan 4,674,873 pesakit telah sembuh.

Rekod kes aktif yang dicatat di negara keempat paling padat penduduk di dunia itu pada 25 Julai tahun lalu adalah ketika kemuncak penularan varian Delta, dan kini Omicron menjadi varian dominan di Indonesia.

Bagaimanapun, Kemkes memaklumkan peningkatan jumlah kes aktif itu berbeza daripada tahun lalu, apabila kadar kemasukan ke hospital tidak melonjak.

Bilangan mingguan kemasukan ke hospital Covid-19 ialah 9.02 bagi setiap 100,000 penduduk setakat Rabu, angka yang sangat sederhana berbanding 33.69 bagi setiap 100,000 penduduk yang direkodkan pada 17 Julai tahun lepas,” kata jurucakap Kemkes Dr Siti Nadia Tarmizi dalam satu kenyataan.

Menurutnya, Jawa Barat menyumbang jangkitan harian tertinggi sebanyak 12,937 kes, diikuti Jakarta (6,855 kes); Jawa Timur (6,643 kes); dan Jawa Tengah (6,021 kes).

Dalam perkembangan positif lain, kemuncak Covid-19 dalam gelombang semasa dilihat telah berlalu di sekurang-kurangnya 10 daripada 34 wilayah di Indonesia, tambahnya.

Kes baharu telah menurun sepanjang minggu lalu di Jakarta, Banten, Bali, Maluku, Papua, Nusa Tenggara Barat, Jawa Timur, Jawa Barat, Kalimantan Selatan dan Papua Barat.

Hospital tidak terlalu banyak dibanjiri pesakit Covid-19, dengan kadar penghunian katil kekal pada 38 peratus sejak hujung minggu, menurut data dikeluarkan Kemkes.

Kadar kematian kes juga menjunam kepada 2.85 peratus daripada 6.61 peratus minggu lepas.

Lebih 143 juta rakyat Indonesia telah lengkap divaksinasi, dengan lebih 9.5 juta daripadanya telah menerima dos penggalak vaksin Covid-19.

Kemkes juga melaporkan 317 pesakit Covid-19 di negara itu meninggal dunia semalam, menjadikan kumulatif kes kematian meningkat kepada 147,342 sejak awal 2020 lalu.

Bagi mengelak peningkatan kadar kematian meningkat, Menteri Kesihatan Budi Gunadi Sadikin mengingatkan orang ramai supaya segera melengkapkan vaksinasi.

Beliau menegaskan bahawa majoriti pesakit yang meninggal dunia tidak menerima dua dos vaksin Covid-19. – Agensi